Λευτέρης Χαμαλίδης: 2009\nΕπιστολή προς ΕΓΝΑΤΙΑ ΟΔΟΣ Α.Ε.\nΚαταγράφεται παρακάτω η επιστολή που έχω αποστείλει στις 28-9-2009 προς της εταιρία ΕΓΝΑΤΙΑ ΟΔΟΣ Α.Ε. ζητώντας απαντήσεις και διευκρινήσεις για μερικά από τα ζητήματα που αφορούν στο τμήμα του κάθετου άξονα που περνάει από το δήμο Ορεστιάδας.\nΘα ήθελα όσον αφορά στην κατασκευή αυτού του κάθετου άξονα, που αποτελείται από διάφορες εργολαβίες, κάποιες από τις οποίες έχουν ήδη ολοκληρωθεί, να θέσω κάποια ερωτήματα για τα οποία θα ήθελα να σας παρακαλέσω θερμά να μου απαντήσετε:\n1. Στην εργολαβία «Παράκαμψη Θουρίου – Χειμωνίου», η οποία κοντεύει στην ολοκλήρωσή της με ανάδοχο την τεχνική εταιρία ΑΛΤΕΚ:\na. Υπήρχε εδώ και πολλά χρόνια ένας κεντρικός αγροτικός δρόμος, ο οποίος οδηγούσε στο αγρόκτημα του Χειμωνίου και κατέληγε μέχρι τα χωριά Θούριο και Θυρέα. Επειδή η διατήρησή του απαιτούσε την κατασκευή μιας γέφυρας, δηλαδή ανισόπεδου κόμβου στο αντίστοιχο τμήμα του κάθετου άξονα, η οποία εξαρχής συμπεριλαμβάνονταν στην μελέτη σύμφωνα με την πληροφόρηση που έχω, τελικά αποφασίστηκε η διέλευσή του να διακοπεί «βίαια». Υπήρξε μια νέα δέσμευση της εταιρίας για αποκατάσταση της βατότητας και κατασκευή νέου δρόμου διέλευσης των αγροτών που να καταλήγει σ’ αυτόν τον κεντρικό αγροτικό δρόμο. Υπάρχει κάποιος προγραμματισμός κατασκευής νέου αγροτικού δρόμου ο οποίος να είναι ευκολοδιάβατος και ανθεκτικός για τη διευκόλυνση των κατοίκων? Υπάρχει σκεπτικό επαναλειτουργίας του παλιού αγροτικού δρόμου με ταυτόχρονη κατασκευή γέφυρας?\nb. Το 2007 ασφαλτοστρώθηκε από το Δήμο Ορεστιάδας ένα τμήμα οδού που οδηγεί από τον οικισμό του Χειμωνίου στα νεκροταφεία. Η οδός αυτή έχει σχεδόν καταστραφεί από τη χρήση των βαριών οχημάτων της τεχνικής κατασκευαστικής εταιρίας. Θα αποκατασταθούν οι σοβαρές φθορές που υπέστη αυτός ο δρόμος με νέα υπόβαση και ασφαλτόστρωση?\nc. Έχει παρατηρηθεί το φαινόμενο της τοπικής πλημμύρας σε φαινόμενα βροχοπτώσεων, καθώς απαιτείται σε παράπλευρα τμήματα του κάθετου άξονα, βορειοδυτικά του Χειμωνίου, η κατασκευή φρεατίων όμβριων υδάτων, σωληνώσεων και απορροή των όμβριων σε αποδέκτες (τοπικά ρέματα). Τι προβλέπετε να κάνετε για να αντιμετωπιστεί αυτό το πρόβλημα που πλήττει αρκετούς κατοίκους του χωριού?\nd. Τι γίνεται με τους παράπλευρους δρόμους του κάθετου άξονα. Θα υπάρξουν παράπλευροι δρόμοι από Θούριο μέχρι την Ορεστιάδα? Ο παράπλευρος δρόμος στην βόρεια παράκαμψη της Ορεστιάδας θα κατασκευαστεί?\ne. Είναι ο 3ος σχεδόν χρόνος υλοποίησης της εργολαβίας και δεν έχουν αποζημιωθεί οι αγρότες για την απώλεια εισοδήματος που έχουν λόγω του γεγονότος ότι δεν καλλιεργούν τμήματα ή ολόκληρα τα αγροκτήματά τους. Υπήρχε η δέσμευση για αποζημίωσή τους η οποία μέχρι στιγμής δεν τηρήθηκε. Τι σκοπεύετε να κάνετε γι’ αυτό το θέμα?\n2. Όσον αφορά στο ζήτημα της ευρύτερης παράκαμψης της Νέας Ορεστιάδας, η «Εγνατία Οδός Α.Ε.» είχε δεσμευτεί, πριν από 2 χρόνια μέσω του προέδρου της και της διευθύντριας μελετών, η οποία παρευρέθηκε σε συνεδρίαση του Δημοτικού Συμβουλίου Ορεστιάδας, ότι θα γίνει ανάθεση της μελέτης για την παράκαμψη της πόλης με την κατασκευή νέας χάραξης και νέων ανισόπεδων κόμβων και την αποκατάσταση της υφιστάμενης οδού που χρησιμοποιείται ως τμήμα του κάθετου άξονα, ως περιμετρικού δρόμου της πόλης με ανάλογες εισόδους-εξόδους. Υπήρχε μάλιστα προφορική δέσμευση ότι σε ένα χρόνο περίπου θα ολοκληρωθεί η μελέτη.\na. Έγινε η ανάθεση της μελέτης και σε ποιο στάδιο βρίσκεται?\nb. Υπάρχει αίτημα ή απόφαση έγκρισης χρηματοδότησης του έργου που αφορά στην ευρύτερη παράκαμψη?\nc. Υπάρχει εξασφαλισμένη πίστωση για το έργο?\nΠαρακαλώ για τις δικές σας ενέργειες το συντομότερο δυνατό.\nΕνότητες ΔΕΛΤΙΑ ΤΥΠΟΥ, ΕΠΙΚΑΙΡΟΤΗΤΑ - ΑΡΘΡΑ 1 σχόλιο:\nΤα Διοικητικά Συμβούλια των Σωματείων των εργαζομένων στα εργοστάσια « ΘΡΑΚΩΝ » και « ΥΤΟΝG» με αφορμή τις απεργιακές κινητοποιήσεις που ξεκινούν την Πέμπτη 29 Οκτώβρη 2009 με κύριο αίτημα την ανάκληση των απολύσεων που ανακοίνωσε η Διοίκηση της εταιρείας.\nΘα δώσουν συνέντευξη τύπου στα τοπικά ΜΜΕ τη Δευτέρα 26 Οκτώβρη και ώρα 6 το απόγευμα στην αίθουσα του Εργατικού Κέντρου Ορεστιάδας.\nΔημοτικό Συμβούλιο Ορεστιάδας 23-10-2009\nΣτις 30/9/2009 έληξαν τα προγράμματα "ΚΟΙΝΩΝΙΚΗ ΜΕΡΙΜΝΑ" και "ΒΟΗΘΕΙΑ ΣΤΟ ΣΠΙΤΙ". Επειδή τα προγράμματα αυτά, στο νέο κοινοτικό πλαίσιο στήριξης είναι ανταγωνιστικά, υλοποιούνται από δημόσιους ή ιδιωτικούς φορείς, έγινε η νέα προκήρυξη για την χρηματοδότησή τους μέχρι το 2013.\nΣτη συγκεκριμένη διαδικασία συμμετείχαν από την πλευρά του δήμου η Αναπτυξιακή Εταιρία κι η Κ.Δ.Ε.Π.Α.Ο. καθώς κι ένας ιδιωτικός φορέας ο οποίος δραστηριοποιείται με επιτυχία στην ευρύτερη περιοχή.\nΗ δημοτική αρχή κατάφερε για άλλη μια φορά να πραγματοποιήσει το αδιανόητο. Λειτουργώντας με προχειρότητα, επιπολαιότητα κατέθεσαν κι οι δύο προαναφερόμενοι φορείς 2 ελλιπείς φακέλους με λανθασμένα δικαιολογητικά οικονομικής φύσεως (εγγυητική επιστολή, ονομαστικοποίηση μετοχών) που επέφεραν ποινή αποκλεισμού από τη διαδικασία.\nΧάνουμε για άλλη μια φορά την ευκαιρία για δύο πολύ σημαντικές δομές με πραγματική προσφορά. Προστίθενται κι αυτές στις πολυάριθμες πια επιπόλαιες ενέργειες οι οποίες ζημιώνουν το δήμο στερώντας πολύτιμες χρηματοδοτήσεις για συνέχιση επιτυχημένων προγραμμάτων, έργων, υπηρεσιών, με σαφές αντίκτυπο σε θέσεις εργασίας, κτλ.\nΔυστυχώς όλα αυτά δεν είναι ούτε κινδυνολογία, ούτε καταστροφολογία. Είναι η θλιβερή πραγματικότητα.\nΗ παρούσα δημοτική αρχή θα καταγραφεί ως "διαλύτης" και "καταστροφέας" πολυετών δομών.\nΌσον αφορά στη συμμετοχή του δήμου Ορεστιάδας στο διασυνοριακό πρόγραμμα "ΕΔΑΦΙΚΗ ΣΥΝΕΡΓΑΣΙΑ ΕΛΛΑΔΑ-ΒΟΥΛΓΑΡΙΑ 2007-2013", κρίνεται ιδιαίτερα ανεπαρκής.\nΊσως το βασικότερο πλεονέκτημα της περιοχής μας είναι η γεωστρατηγική της θέση. Η Νέα Ορεστιάδα μπορεί να παίξει το ρόλο του "Διασυνοριακού Στρατηγείου". Έχει όλες τις προϋποθέσεις να λειτουργήσει ως ένας χώρος αφετηρίας όλων των διασυνοριακών δράσεων της ευρύτερης περιοχής με φορείς από την Ελλάδα, Βουλγαρία και Τουρκία. Αυτό που απαιτείται είναι πολιτική βούληση. Κι αυτό ενισχύεται με σχεδιασμό, προγραμματισμό και διεκδίκηση.\nΕίναι κρίμα, σ' ένα τόσο σημαντικό πρόγραμμα για το δήμο μας, αν υιοθετούμε βέβαια τον στρατηγικό στόχο να γίνει η Νέα Ορεστιάδα "η πόλη της διασυνοριακότητας", να έχουμε ισχνή παρουσία.\nΗ καταγραφή δείχνει για άλλη μια φορά, ότι πρόκειται για μια δημοτική αρχή χαμηλών προσδοκιών.\nΜέρες μνήμης ΜΟΡΦΟΥ\nΓια άλλη μια χρονιά ο δήμος Ορεστιάδας συμμετείχε στις εκδηλώσεις μνήμης του κατεχόμενου δήμου Μόρφου.\nΦέτος πραγματοποιήθηκε η 29η αντικατοχική πορεία προς τη γενέτειρα πόλη των Μορφιτών και την ευρύτερη περιοχή.\nΌραμα όλων των συμμετεχόντων είναι να φύγει το συρματόπλεγμα της ντροπής προς τη Μόρφου, την Κερύνεια και την Αμμόχωστο. Να γίνει η Κύπρος ενωμένη, ειρηνική κι ευτυχισμένη.\nΤις εκδηλώσεις μνήμης τίμησαν με την παρουσία τους εκπρόσωποι πολλών αδελφοποιημένων δήμων με το δήμο Μόρφου, μέλη από την "Διεθνή Ένωση Πόλεων της Ειρήνης", ο πρόεδρος της Κυπριακής Δημοκρατίας, ο πρόεδρος της Βουλής των Αντιπροσώπων της Κύπρου, εκπρόσωποι του Κυπριακού, Βρετανικού Κοινοβουλίου, Κύπριοι και Βρετανοί ευρωβουλευτές, ο Έλληνας πρέσβης, κτλ και πλήθος κόσμου.\nΗ αντικατοχική πορεία είχε κατεύθυνση προς το οδόφραγμα του Αστρομερίτη και την επίδοση ψηφίσματος σε εκπρόσωπο των Ηνωμένων Εθνών.\nΕπικεφαλής της πορείας προς το οδόφραγμα του Αστρομερίτη βρισκόταν η εικόνα του Αγίου Μάμα. Στο χώρο του οδοφράγματος έγινε κατάθεση στεφάνων στο μνημείο πεσόντων και αγνοουμένων της Μόρφου, που βρίσκεται εκεί, ενώ η χορωδία του Πολιτιστικού Ομίλου Μόρφου τραγούδησε αγωνιστικά τραγούδια.\nΣτο ψήφισμα καταγγέλλεται η παρουσία χιλιάδων Τούρκων εποίκων στις κατεχόμενες περιοχές, ο πρωτοφανής οικοδομικός οργασμός που υπάρχει στα κατεχόμενα και οι πωλήσεις περιουσιών που ανήκουν σε Ελληνοκυπρίους που εκδιώχθηκαν βίαια από τα σπίτια και τις περιουσίες τους το 1974.\nΖητείται επίσης από τον Γ.Γ. του Ο.Η.Ε. να ασκήσει πιέσεις στην Τουρκία να αλλάξει τη στάση της και να εργαστεί για μια δίκαιη λύση στο Κυπριακό, για την αποκατάσταση των βασικών ανθρωπίνων δικαιωμάτων όλων των Κυπρίων. Αναφέρουν ότι μια λύση στο Κυπριακό πρέπει να βασίζεται στα ψηφίσματα των ΗΕ, να είναι σύμφωνη με τις θεμελιώδεις αρχές της ΕΕ και να εγγυάται, μεταξύ άλλων, την ανεξαρτησία, εδαφική ακεραιότητα και κυριαρχία της νόμιμης Κυπριακής Δημοκρατίας, την απόσυρση όλων των τουρκικών στρατευμάτων κατοχής και των εποίκων, το δικαίωμα όλων των προσφύγων να επιστρέψουν στα σπίτια και τις περιουσίες τους με ασφάλεια, τη διακρίβωση της τύχης των αγνοουμένων και την κατοχύρωση των τριών βασικών ελευθεριών, ελευθερία διακίνησης, εγκατάστασης και περιουσίας.\nΠριν από την πορεία προς το οδόφραγμα του Αστρομερίτη πραγματοποιήθηκε εκδήλωση στο Πολιτιστικό Κέντρο του Αστρομερίτη. Κατά την έναρξη της εκδήλωσης αφίχθηκαν δρομείς του Σωματείου ''Περικλή Δημητρίου'', οι οποίοι μετέφεραν φλόγα από τον Τύμβο Μακεδονίτισσας, συνολικής απόστασης 32 χιλιόμετρα.\nΣτην εκδήλωση απεύθυναν χαιρετισμό, μεταξύ άλλων, ο Πρόεδρος της Δημοκρατίας Δημήτρης Χριστόφιας, ο Πρόεδρος της Βουλής Μάριος Καρογιάν, ο Μητροπολίτης Μόρφου Νεόφυτος, ο Δήμαρχος Μόρφου Χαράλαμπος Πίττας, ο Πρεσβευτής της Ελλάδας Βασίλης Παπαϊωάννου, η εκπρόσωπος του Συντηρητικού Κόμματος της Βρετανίας Tereza Viliers, ο εκπρόσωπος του Εργατικού Κόμματος της Βρετανίας Andrew Dismore, η εκπρόσωπος του Ευρωπαϊκού Κοινοβουλίου Μαρίνα Γιαννακουδάκη και ο Πρόεδρος της Παγκόσμιας Ομοσπονδίας Αποδήμων Κυπρίων Χάρης Σοφοκλείδης.\nΣτην παραπάνω φωτογραφία φαίνεται το άνοιγμα της Λύδρας. Είναι το άνοιγμα του "τοίχους της ντροπής" στην οδό Λύδρας το οποίο τα τελευταία χρόνια έχει ανοίξει κι υπάρχει η δυνατότητα στους Ελληνοκύπριους και στους Τουρκοκύπριους να περάσουν εκατέρωθεν, μόνο όμως με χρήση διαβατηρίου. Δυστυχώς για να επισκεφτεί κάποιος το σπίτι του, την πατρίδα του, χρειάζεται διαβατήριο.\nΝέο ήθος και ύφος στην κυβέρνηση του Γ. Παπανδρέου\n«Είμαστε οι καταλύτες της αλλαγής και όχι οι απολογητές της εξουσίας», τόνισε στο πρώτο υπουργικό συμβούλιο ο πρωθυπουργός.\nΟ Γιώργος Παπανδρέου, όπως πολλές φορές τόνισε στο παρελθόν, ήθελε να δώσει νέα πνοή στο κυβερνητικό έργο βασιζόμενος σε νέους ανθρώπους και γυναίκες. Αυτό είναι φανερό με την επιλογή των συνεργατών του.\nΟ παραμερισμός των παλιών κομματικών στελεχών (όχι απόλυτα) και η επιλογή προσώπων από τον χώρο των συνεργατών του, δίνει ένα άλλο νόημα και αξία στην άσκηση της εξουσίας από το ΠΑΣΟΚ.\nΜε τον αέρα που του δίνει η άνετη κοινοβουλευτική πλειοψηφία των 160 βουλευτών, έκανε κάποιες επιλογές οι οποίες σε μια ισχνή πλειοψηφία θα φάνταζαν δύσκολες.\nΠολύ θετικό στοιχείο ήταν κι η παρουσία του Συνήγορου του Πολίτη στην πρώτη συνεδρίαση του Υπουργικού Συμβουλίου. Ο πρωθυπουργός μ' αυτή του την κίνηση έδωσε το στίγμα του για τη λειτουργία της νέας κυβέρνησης.\n«Διαφάνεια παντού - έως και στο τελευταίο ευρώ», δήλωσε χαρακτηριστικά ο Γιώργος Παπανδρέου. «Αξιοκρατία στο Δημόσιο – τέρμα στα ρουσφέτια. Αξιολόγηση παντού». Συνθήματα που ακούστηκαν και άλλοτε…\nΠιστεύω όμως ότι οφείλουμε όλοι να είμαστε θετικοί στην αντιμετώπισή μας και δε χρειάζεται να καραδοκεί κανείς βέβαια για το πρώτο λάθος ή να ψάχνει να βρει ψεγάδια στην ανακοίνωση της νέας κυβέρνησης ή στις κατευθύνσεις του πρώτου υπουργικού συμβούλιου.\nΑς σκεφτούμε λίγο περισσότερο θετικά κι ας αποβάλλουμε τις μίζερες σκέψεις μας.\nΗ νέα κυβέρνηση ΠΡΕΠΕΙ και ΜΠΟΡΕΙ να τα καταφέρει.\nΓια το καλό της πατρίδας μας κι όλων των Ελλήνων.\nΊδωμεν. Ο χρόνος είναι ο καλύτερος κριτής.\nΉταν αναμφίβολα μια συντριπτική ήττα της Νέας Δημοκρατίας. Η επιλογή των πολιτών είναι ξεκάθαρη κι η ευθύνη που βαραίνει τη νέα κυβέρνηση είναι μεγάλη.\nΠιστεύω ότι ο Γιώργος Παπανδρέου θα σταθεί αντάξιος της τεράστιας εμπιστοσύνης που επέδειξε η πλειοψηφία των πολιτών.\nΑναμένεται άμεσα η ανακοίνωση του νέου κυβερνητικού σχήματος για να ξεκινήσουν όλοι να εργάζονται για την ανάταση της χώρας.\nΕίναι προφανές ότι δεν πρέπει να τεθούν ζητήματα ρεβανσισμού.\nΕίναι κρίσιμες οι στιγμές και όλοι μαζί πρέπει να δουλέψουμε, ο καθένας στον τομέα ευθύνης του, ώστε να βοηθήσουμε στην πρόοδο της χώρας.\nΔεν περισσεύει κανένας. Δεν είμαστε άλλωστε και πάρα πολλοί.\nΕνότητες ΔΗΛΩΣΕΙΣ, ΕΠΙΚΑΙΡΟΤΗΤΑ - ΑΡΘΡΑ 7 σχόλια:\nΚοντεύει να ξημερώσει Κυριακή. Ημέρα της εκλογικής διαδικασίας.\nΗ προεκλογική περίοδος έλαβε τέλος και τώρα όλοι μας αφού ακούσαμε, είδαμε, αξιολογήσαμε, συζητήσαμε, είμαστε έτοιμοι, άλλοι περισσότερο άλλοι λιγότερο, να πάμε για να κάνουμε την πολιτική μας επιλογή μέσω της ψήφου μας.\nΘα προσπαθήσω ν’ αποτυπώσω αυτή τη χρονική στιγμή, λίγες σκέψεις που αφορούν σ’ αυτή την εκλογική διαδικασία.\nΚατά την προσωπική μου άποψη, το διακύβευμα αυτών των εκλογών δεν ήταν έξοδος απ’ την οικονομική κρίση παρόλο που ήταν η αφορμή για να γίνουν. Το διακύβευμα έχει 3 προτεραιότητες. Πρώτη προτεραιότητα είναι τα Εθνικά θέματα. Η αντιμετώπιση της οικονομικής κρίσης κι η ανάκαμψη της εθνικής οικονομίας, είναι η δεύτερη προτεραιότητα. Η αναδιάρθρωση του κράτους είναι η τρίτη προτεραιότητα.\nΔε γνωρίζω πως θα εξελιχθούν τα πράγματα μετά τ' αποτελέσματα των εκλογών, αν δηλαδή έχουμε εξακομματική βουλή (απίθανο κατά την άποψή μου, παρόλο που επιδιώχθηκε ιδιαίτερα), αν έχουμε συγκυβέρνηση (επίσης απίθανο σενάριο) ή αν υπάρχει αυτοδυναμία (το πιο πιθανό για μένα).\nΠιστεύω, ότι το επόμενο εξάμηνο θα είναι η περίοδος που θα κλείσουν ή θα δρομολογηθούν για να κλείσουν άμεσα, αρκετά από τα θέματα που απασχολούν την Ελλάδα και την εξωτερική μας πολιτική. Η παγκόσμια συγκυρία κι άλλοι πολλοί παράγοντες πιέζουν προς αυτή την κατεύθυνση. Μπορεί το αποτέλεσμα να μην ικανοποιήσει όλους τους Έλληνες. Κάποιοι ν’ απογοητευτούν, άλλοι να αισθανθούν ανακουφισμένοι. Πιστεύω όμως ότι για να προχωρήσουμε, κάποια μέτωπα πρέπει να κλείσουν.\nΌσον αφορά στο οικονομικό σκέλος αυτών των εκλογών, υπάρχουν δύο ξεκάθαρες πολιτικές επιλογές από τα δύο μεγάλα κόμματα, τα οποία είναι τα μόνα κόμματα εξουσίας στην Ελλάδα.\nΈχει κατατεθεί απ’ το κάθε κόμμα, μια συγκεκριμένη πολιτική πρόταση η οποία είναι η επιλογή μιας οικονομικής θεωρίας σε θέματα μακροοικονομίας. Οι δύο πολιτικές προτάσεις που αναπτύχθηκαν, είναι ο διαρκής πόλεμος των δύο οικονομικών θεωριών σε τέτοιου είδους μακροοικονομικά ζητήματα. Απλά αυτό που διακρίνω, σ’ αυτή τη χρονική στιγμή, σύμφωνα με την οικονομική κατάσταση στην Ελλάδα και την Ευρώπη, σύμφωνα με την κουλτούρα και ιδιοσυγκρασία μας, ταιριάζει για τη χώρα η πολιτική πρόταση που καταθέτει το ΠΑΣΟΚ κι ο Γιώργος Παπανδρέου. Δεν είναι τυχαίο που επέλεξαν αυτή την επιλογή κι άλλες Ευρωπαϊκές χώρες όπως π.χ. η Γαλλία.\nΠοιά είναι η σωστή; Ο χρόνος θα δείξει σίγουρα.\nΌσον αφορά στην αναδιάρθρωση του κράτους, νομίζω ότι ήδη έχουμε καθυστερήσει αρκετά. Είναι μια δύσκολη διαδικασία κι αφορά απ' το χαμηλότερο μέχρι το υψηλότερο επίπεδο διοίκησης. Το σύστημα δεν μπορεί να δουλέψει άλλο, έτσι μ' αυτό τον τρόπο. Είναι απαξιωμένο, αντιπαραγωγικό και δυσκίνητο.\nΜεγάλη μου ελπίδα όμως παραμένει από τον αυριανό πρωθυπουργό, η γενναία και ουσιαστική μεταρρύθμιση στην παιδεία. Από τον παιδικό σταθμό μέχρι στο Πανεπιστήμιο. Μια μακροχρόνια επένδυση που μπορεί πραγματικά ν' αλλάξει την πορεία αυτής της χώρας.\nΘα καταγράψω συνοπτικά αυτό που νιώθω:\n1. Ξεμπλοκάρουμε από βαρίδια και προχωράμε.\n2. Η οικονομία είναι βασικά ψυχολογία.\n3. Είμαστε ένα κράτος λίγο "μπάχαλο", αλλά το "μαγαζί" είναι γωνία.\n4. Επενδύουμε στη γνώση και στην καινοτομία.\nΓι’ αυτό θα πρότεινα “think positive” ή στα ελληνικά «να σκεφτόμαστε θετικά».\nΔημοτικό Συμβούλιο Ορεστιάδας 29/09/2009\nΚαταρχήν θα ήθελα να δηλώσω απόσταση απ’ αυτή την θλιβερή κατάσταση που παρουσιάζεται στο Δημοτικό Συμβούλιο, η οποία έχει άλλους στόχους και δε συμβάλλει ουσιαστικά στη διενέργεια της συζήτησης.\nΘα πω τη δική μου πολιτική θέση, η οποία είναι και ανθρώπινη.\nΞεκινάω με δύο ρητορικά ερωτήματα.\nΓιατί ο κ. δήμαρχος δεν έφερε το θέμα της παραχώρησης οικοπέδου από το δήμο μας, πέρσι όταν προέκυψε ζήτημα χρηματοδότησης του Ειδικού Σχολείου;\nΓιατί το φέρνει τώρα στο Δημοτικό Συμβούλιο μετά την απόφαση του Νομαρχιακού Συμβουλίου;\nΟ κ. δήμαρχος δεν διεκδίκησε καθόλου την ανέγερση του Ειδικού Σχολείου στο δήμο Ορεστιάδας κι απάντησε εξαρχής αρνητικά στη διαδικασία διερεύνησης. Τώρα θέλοντας για άλλη μια φορά να αποποιηθεί των ευθυνών και των λανθασμένων επιλογών του, φέρνει το θέμα στο Δημοτικό Συμβούλιο για να βγάλει το φίδι απ’ την τρύπα.\nΤώρα, σ’ αυτή τη χρονική στιγμή, το Δημοτικό Συμβούλιο πρέπει να λάβει κατά την άποψή μου την παρακάτω απόφαση:\nΔεν υπάρχει οικόπεδο στον πολεοδομικό ιστό της πόλης συνολικής επιφάνειας 8-10 στρεμμάτων.\nΥπάρχει οικόπεδο στο τοπικό διαμέρισμα Θουρίου το οποίο έχει τα παρακάτω χαρακτηριστικά:\n- Έχει συνολική επιφάνεια 16.000 τμ.\n- Έχει δόμηση η οποία φτάνει περίπου τα 10.000 τμ.\n- Ο συντελεστής κάλυψης είναι 70%.\n- Έχει πολύ καλή προσβασιμότητα.\n- Είναι ένα οικόπεδο με αρκετά καλά μορφολογικά χαρακτηριστικά.\n- Έχει ιδιοκτησιακό καθεστώς με ιδιοκτήτη τον δήμο Ορεστιάδας, με μετεγγραφή στο Υποθηκοφυλάκειο.\n- Έχει δυνατότητα επεκτασιμότητας, καθώς μπορεί να χρησιμοποιηθεί ένα μέρος της συνολικής επιφάνειας για την ανέγερση του σχολικού συγκροτήματος και στη συνέχεια, υπάρχει η δυνατότητα δημιουργίας κι άλλων χώρων που αφορούν στα άτομα με αναπηρίες όπως, χώροι ελεγχόμενης διαβίωσης, κέντρο ημερήσιας φροντίδας, χώρος επαγγελματικής εκπαίδευσης και ξενώνας.\n- Υπάρχει συναίνεση με τους άμεσα εμπλεκόμενους φορείς όπως το Τοπικό Συμβούλιο Θουρίου, το σύλλογο γονέων και κηδεμόνων των σχολείων, το νομαρχιακό σύλλογο «Η Μέριμνα».\nΤα επόμενα ερωτήματα που αφορούν στην δυνατότητα αλλαγής της απόφασης ένταξης του έργου από το Υπουργείο Παιδείας και την σύμφωνη γνώμη του Ο.Σ.Κ., θα απαντηθούν από τον φορέα που θα έχει την ευθύνη σύνταξη της μελέτης και επίβλεψης του έργου, δηλαδή τη Νομαρχία Έβρου. Η Νομαρχία, μέσω του θεσμικού της οργάνου δηλαδή του Νομαρχιακού Συμβουλίου, θα πάρει την τελική απόφαση για την τύχη του έργου.\nΤην Τρίτη 29-9-2009 ώρα 18:00 θα πραγματοποιηθεί Δημοτικό Συμβούλιο Ορεστιάδας. Ένα από τα βασικά θέματα που θα συζητηθούν είναι η παραχώρηση οικοπέδου για την κατασκευή Ειδικού Σχολείου Ορεστιάδας.\nΤι θα γίνει επιτέλους με την ιστοσελίδα του δήμου; Θα λειτουργήσει κανονικά; Θα έχει κανονική ενημέρωση; Θα αλλάξει η αισθητική του, τουλάχιστον να προδιαθέτει κάποιον να μείνει και να σερφάρει;\nΔημοτικό Συμβούλιο Ορεστιάδας 24-9-2009\nΣτα πλαίσια του προγράμματος "Μερική Απασχόληση στο Δημόσιο, στους Ο.Τ.Α. και στα Ν.Π.Δ.Δ.", το οποίο χρηματοδοτείται από τον κρατικό προϋπολογισμό, κατατέθηκε στο Υπουργείο Εσωτερικών από το Δήμο Ορεστιάδας, ένα Επιχειρησιακό Σχέδιο μερικής απασχόλησης 18 μηνών συνολικά 45 ατόμων διαφόρων ειδικοτήτων, σε υπηρεσίες που έχουν πρόβλημα λειτουργίας λόγω μικρού αριθμού προσωπικού.\nΑπ' την τριμελή επιτροπή του Υπουργείου Εσωτερικών εγκρίθηκε το Επιχειρησιακό Σχέδιο για 35 άτομα, οι ειδικότητες των οποίων πρέπει να επιλεγούν από το Δημοτικό Συμβούλιο σύμφωνα μ' αυτές που προτάθηκαν (45 άτομα).\nΗ πρόταση απ' το δήμαρχο ήταν απαράδεκτη.\nΠροτάθηκαν κάποιες ειδικότητες όπως, 2 ιατροί άνευ ειδικότητας, 2 χειριστές Η/Υ για το ΚΕΠ, 2 γραμματείς για το Δ.Α.Κ.Ο. και 2 γραμματείς με γνώσεις Βουλγάρικα, Τούρκικα και Ρώσικα, αντί για εργάτες καθαριότητας και πρασίνου που είχαν επίσης προταθεί στο αρχικό σχέδιο.\nΕίναι φανερό ότι πρόκειται για φωτογραφημένες ειδικότητες ατόμων που σχεδιάζεται να προσληφθούν. Είναι ανήκουστο να τοποθετείται σε υψηλότερη προτεραιότητα ένας γιατρός άνευ ειδικότητας ή ένας γραμματέας σε φορείς που δεν έχουν ανάγκες πρόσληψης, από έναν εργάτη καθαριότητας που τόσο έχει ανάγκη ο δήμος.\nΠέρσι και φέτος ζήσαμε στιγμές απείρου κάλλους, βλέποντας μια πόλη εγκαταλειμμένη, μια πόλη απεριποίητη, διότι δεν υπήρχαν εργάτες και επειδή δε γινόταν σωστός προγραμματισμός και διαχείριση του ανθρώπινου δυναμικού. Δυστυχώς είχαμε μια πόλη βρώμικη. Μια πόλη με το πράσινο και τα πάρκα αφημένα στην τύχη τους.\nΕνώ τονίστηκε και υποστηρίχθηκε τόσο έντονα η αναγκαιότητα επιλογής εργατών καθαριότητας, ο δήμαρχος ήταν άτεγκτος. Δεν άλλαξε γνώμη. Και πως να το κάνει άλλωστε. Άλλον προγραμματισμό είχε στο μυαλό του. Άλλες προτεραιότητες. Σκεφτόταν την πρόσληψη των συγκεκριμένων ανθρώπων κι όχι την καλύτερη λειτουργία της πόλης.\nΤην Πέμπτη 24-9-2009 στις 18:00 θα διεξαχθεί συνεδρίαση του Δημοτικού Συμβουλίου Ορεστιάδας. Βασικά θέματα που θα απασχολήσουν τη συνεδρίαση είναι η παραχώρηση οικοπέδων στην Αστυνομία και Πυροσβεστική. Ενδέχεται όμως να συζητηθεί εκτός ημερήσιας διάταξης το θέμα της παραχώρησης οικοπέδου από το Δήμο Ορεστιάδας για την κατασκευή του Ειδικού Σχολείου.\nΜια από τις τελευταίες θέσεις στην Ευρωπαϊκή Ένωση κατέλαβε – και πάλι – η χώρα μας, αναφορικά με τις κρατικές δαπάνες για την παιδεία. Ελλείψεις προσωπικού σε σχολεία ειδικής αγωγής, ελλείψεις αιθουσών σε Ενιαία Λύκεια – με αποτέλεσμα τα παιδιά να στέλνονται... στο σπίτι – και χιλιάδες φοιτητές που εγκαταλείπουν τη χώρα για να σπουδάσουν συνθέτουν το (κατεστραμμένο) σκηνικό της σημερινής παιδείας.\nΤον «πάτο» άγγιξε και πάλι η χώρα μας σε πρόσφατη ταξινόμηση των ευρωπαϊκών κρατών, ανάλογα με τις δαπάνες τους για την παιδεία. Συγκεκριμένα, η έκθεση «Αριθμοί-κλειδιά της Εκπαίδευσης στην Ευρώπη», την οποία εξέδωσε το Δίκτυο Ευρυδίκη και παρουσίασε χθες το υπουργείο Παιδείας αποδεικνύει ότι οι δαπάνες για την παιδεία το 2005 άγγιξαν μόλις το 4% του Εθνικού Ακαθάριστου Προϊόντος, ενώ την ίδια χρονιά ο μέσος όρος χρηματοδότησης στις 27 χώρες-μέλη της ΕΕ ήταν 5%. Η Ελλάδα, μάλιστα, αποδεικνύεται ότι έχει δώσει τα λιγότερα χρήματα από όλες τις χώρες της ΕΕ σε όλες τις βαθμίδες του εκπαιδευτικού συστήματος\nΣε ό,τι αφορά δε την τριτοβάθμια εκπαίδευση, οι συνθήκες είναι κάτι περισσότερο από ζοφερές. Σύμφωνα με την εν λόγω έρευνα, η Ελλάδα διαθέτει 4.600 ευρώ ανά φοιτητή τον χρόνο, όταν ο μέσος ευρωπαϊκός όρος είναι 7.150 ευρώ. Επίσης, μόνο το 0,6% της συνολικής δαπάνης για την εκπαίδευση επιστρέφει με τη μορφή δανείων και χορηγιών στους σπουδαστές, όταν ο μέσος όρος της Ε.Ε. είναι 5,9%.\nΕλλείψεις, ελλείψεις, ελλείψεις\nΧαρακτηριστικό της κατάστασης στην ελληνική παιδεία είναι το δίχως άλλο οι «ελλείψεις». Αυτές αντανακλώνται κατά πρώτο λόγο στα ευρήματα της πρόσφατης αυτής έρευνας, αλλά ταυτόχρονα γίνονται φανερές και σε όλο το φάσμα της καθημερινής ζωής. Τεράστια προβλήματα αντιμετωπίζουν, ειδικότερα, τα Σχολεία Ειδικής Αγωγής, τα οποία φυτοζωούν σε συνθήκες ντροπής, καθώς περνούν τη μισή ή και ολόκληρη τη χρονιά με λιγότερους ή χωρίς κανέναν ειδικό εκπαιδευτικό, από τα κτίριά τους συχνά απουσιάζουν οι απαιτούμενες υποδομές που θα διευκόλυναν τους μαθητές, ενώ πολλές φορές συστεγάζονται σε περιορισμένα τετραγωνικά ή μόνο σε κοντέινερ!\nΤο γεγονός αυτό τόνισε σε επιστολή του προς τον υπουργό Παιδείας, κ. Άρη Σπηλιωτόπουλο, ο νομάρχης Πειραιά, κ. Ι.Μίχας, σημειώνοντας ότι η έλλειψη διδακτικού προσωπικού, χωρίς τις απαραίτητες ειδικότητες (λογοθεραπευτές, ψυχολόγους, κοινωνικούς λειτουργούς) έχει ως αποτέλεσμα «η ενσωμάτωση των μαθητών με αναπηρία ή μαθησιακές δυσκολίες να αποτελεί εικονική πραγματικότητα». Ο κ.Μίχας, μάλιστα, τονίζει χαρακτηριστικά ότι στο Εργαστήρι Ειδικής Επαγγελματικής Εκπαίδευσης και Κατάρτισης Πειραιά πολλά παιδιά εξαιρούνται της εκπαιδευτικής διαδικασίας, εξαιτίας των σοβαρών προβλημάτων, ενώ το αντίστοιχο του Γαλατά δεν έχει ούτε ένα άτομο εκπαιδευτικό προσωπικό, πέραν της διευθύντριάς του!\nΤην ίδια στιγμή, αντίστοιχα προβλήματα αντιμετωπίζουν και πολλά Ενιαία Λύκεια, τα οποία στεγάζουν τους μαθητές τους σε «προκατ» κτίρια, ή συχνά τους... στέλνουν στο σπίτι τους διότι δε διαθέτουν ούτε καν τέτοια κτίρια για να στεγάσουν τις τάξεις. Χαρακτηριστικό παράδειγμα αποτελεί το 2ο Λύκειο Πολίχνης στη Θεσσαλονίκη, στο οποίο οι γονείς των μαθητών έβαλαν... λουκέτο, διαμαρτυρόμενοι για την καθυστέρηση της πολιτείας στην τοποθέτηση δύο προκάτ αιθουσών, με αποτέλεσμα 150 παιδιά της Α΄ Λυκείου να μην μπορούν να κάνουν μάθημα.\nΤα «δημογραφικά» προβλήματα της παιδείας\nΗ ως άνω έρευνα κάνει εκτενή αναφορά και στα «δημογραφικά» προβλήματα της παιδείας. Συγκεκριμένα, οι μαθητές ηλικίας 10-14 ετών μειώνονται διαρκώς και η μείωση αυτή μπορεί να φτάσει έως 40% τα επόμενα χρόνια. Αντίθετα, ο αριθμός των φοιτητών αυξάνεται συνεχώς από το 1998 και εφέτος υπερβαίνει τα 18 εκατομμύρια, πραγματοποιώντας αύξηση κατά 75% μέσα σε 8 χρόνια. Η αύξηση των Ελλήνων φοιτητών οφείλεται και στη σωρηδόν ίδρυση νέων τμημάτων στα ΑΕΙ της χώρας, με αποτέλεσμα να δημιουργηθούν νέες θέσεις εισακτέων. Πρόκειται για εντυπωσιακή αύξηση τη στιγμή που το αντίστοιχο ποσοστό στην Ευρώπη των 27 κρατών-μελών είναι μόλις 25%.\nΤο ελληνικό ποσοστό είναι από τα υψηλότερα στην Ευρώπη, ενώ το ξεπερνούν μόνο νέα μέλη της Ε.Ε. όπως η Ρουμανία (232%), η Λιθουανία (206%), η Λεττονία (187%) και η Πολωνία (180%), στις οποίες κατεγράφησαν σημαντικές κοινωνικοοικονομικές αλλαγές την ίδια περίοδο. Μεταξύ αυτών παρεμβάλλεται η Κύπρος, όπου την ίδια περίοδο αναπτύχθηκε ένα δημόσιο ΑΕΙ και αρκετά ιδιωτικά κολέγια. Παράλληλα, στην Ελλάδα αυξάνεται διαρκώς και η συμμετοχή των γυναικών στην τριτοβάθμια εκπαίδευση, καθώς για κάθε 100 άνδρες εγγράφονται 123 γυναίκες στα πανεπιστήμια, αλλά παραμένουν σημαντικές δυσαναλογίες ανάλογα με τους κλάδους σπουδών.\nΠαράλληλα, την πρώτη θέση κατέχει η χώρα μας στον αριθμό των Ελλήνων φοιτητών που σπουδάζουν στο εξωτερικό. Με βάση τα στοιχεία της ευρωπαϊκής έκθεσης, το 5,5% των Ελλήνων φοιτητών σπουδάζει στην Ευρώπη. Ο μέσος όρος των «27» είναι 2,6%. Το ελληνικό ποσοστό είναι το υψηλότερο μεταξύ των χωρών της Δυτικής Ευρώπης, αφού δεν μπορεί να γίνει σύγκριση με χώρες χωρίς ανεπτυγμένη τριτοβάθμια εκπαίδευση, όπως το Λουξεμβούργο.\nΨηφοδέλτια της Ν.Δ.\nΑνακοινώθηκαν τα ψηφοδέλτια της Ν.Δ. στις εκλογικές περιφέρειες της Ελλάδας. Αναλυτικά οι υποψήφιοι στην παρακάτω διεύθυνση:\nΜέχρι την επόμενη Κυριακή αναμένεται να ανακοινωθούν τα ψηφοδέλτια επικρατείας των κομμάτων.\nΟ Προαστικός της Θράκης πρέπει να φτάσει μέχρι την Ορεστιάδα\nΠριν από λίγες μέρες εγκαινίασε τον προαστιακό Θράκης ο υπουργός Μεταφορών και Επικοινωνιών Ευριπίδης Στυλιανίδης και ο διευθύνων σύμβουλος της ΤΡΑΙΝΟΣΕ Α.Ε. Προκόπης Καλογιάννης. Ο προαστιακός Θράκης θα ενώνει την Ξάνθη, τη Ροδόπη και τον Έβρο. Το εισιτήριο θα ξεκινά από τα 80 λεπτά ενώ θα υπάρχουν εκπτώσεις μέχρι και 50% για μαθητές, φοιτητές και πολύτεκνους. Η διαδρομή θα διαρκεί 58 λεπτά από την Κομοτηνή μέχρι την Αλεξανδρούπολη. Συνολικά πλέον θα υπάρχουν 22 δρομολόγια, περίπου δηλαδή ένα τρένο κάθε ώρα.\nΘα ήθελα να καταγράψω την αναγκαιότητα επέκτασης του προαστικού μέχρι την Ορεστιάδα. Η ιδιαιτερότητα του νομού Έβρου, επιβάλλει να μην σταματάει ο προαστικός στην Αλεξανδρούπολη, αλλά να συνεχίζει μέχρι την Ορεστιάδα.\nΗ περιφερειακή ανάπτυξη στηρίζεται σε τέτοιου είδους υποδομές και δεν υπάρχουν ιδιαίτερα περιθώρια, ώστε αυτές να καθυστερούν ή να αναβάλλονται για το μέλλον.\nΞεκινάει μια νέα σχολική χρονιά με μεγάλες προσδοκίες για όλους. Μια χρονιά έπειτα από μια περίοδο ανεμελιάς, παιχνιδιού, διακοπών.\nΕλπίζω όλοι την περίοδο της ξεκούρασης να γέμισαν τις μπαταρίες τους, ώστε να έχουν τη δυνατότητα να ανταπεξέλθουν στις δυσκολίες που θα παρουσιαστούν.\nΕύχομαι σε όλους μια εποικοδομητική σχολική χρονιά με υγεία και προκοπή. Για όλους. Για τους μαθητές, τους εκπαιδευτικούς αλλά και τους γονείς.\nΚαι μια υπενθύμιση στον διευθυντή του σχολείου. Να μην ξεχνάει να πηγαίνει πολλές εκδρομές στα παιδιά.\nΑνακοίνωση των ψηφοδελτίων του ΠΑΣΟΚ σ' όλη την Ελλάδα\nΤο Εθνικό Συμβούλιο του ΠΑΣΟΚ συνεδρίασε σήμερα το πρωί και αποφάσισε την ανακοίνωση των ψηφοδελτίων του κόματος στις 56 εκλογικές περιφέρειες της χώρας. Αναλυτικά όλοι οι υποψήφιοι του ΠΑΣΟΚ ανά εκλογική περιφέρεια στη διεύθυνση:\nΑπομένει η ανακοίνωση του ψηφοδελτίου επικρατείας που θα πραγματοποιηθεί την προσεχή Δευτέρα 14-9-2009.\nΔ.Σ. Ορεστιάδας 2/9/2009\nΤο θέμα που βασικά απασχόλησε το σώμα σ' αυτή τη συνεδρίαση ήταν η αύξηση στο τέλος χρήσης των σφαγείων. Η τοποθέτησή μου στο θέμα είχε ως εξής:\nΩς συμπέρασμα στη μέχρι τώρα λειτουργία των σφαγείων είναι ότι υπάρχει κακή πολιτική διαχείρισης αυτού. Δυστυχώς η δημοτική αρχή δεν ξέρει ούτε πόσο εισπράττει, ούτε πόσο της στοιχίζει η λειτουργία του σφαγείου.\nΠέρασε μια δημοτική περίοδος παλιότερα, η οποία πολιτικά κρίθηκε, όπου δεν έγινε καμιά παρέμβαση και 2,5 χρόνια τώρα, είχατε τ' αυτιά σας κλειστά στις συστάσεις της Κτηνιατρικής Υπηρεσίας και τις παραινέσεις που σας έχουμε κάνει.\nΠρέπει να έχετε υπόψη σας, ότι για να αλλάξουν τα πράγματα προς το καλύτερο, χρειάζεται κάποιος να σκύψει το κεφάλι και να δουλέψει. Αυτό εσείς δεν το κάνατε, γι'αυτό και δεν απαντήσατε στα κρίσιμα σημεία που απασχολούν τη λειτουργία του σφαγείου.\nΜ' έχετε αναγκάσει προσωπικά, με την προχειρότητα που αντιμετωπίζετε το θέμα και την έλλειψη προοπτικής που δίνετε στα σφαγεία, δύο μέρες τώρα να διαβάζω κανονισμούς, να μιλάω με τη Δ/νση Κτηνιατρικής και με κατασκευαστικές εταιρίες που ασχολούνται με τα σφαγεία για να μπορέσω να καταλάβω τι γίνεται.\nΈχω να κάνω λοιπόν κάποιες επισημάνσεις. Σύμφωνα με τον Ευρωπαϊκό Κανονισμό 1774/2002 που εναρμονίστηκε στην Ελληνική Νομοθεσία απαιτείται, για την ορθή λειτουργία του σφαγείου και την προστασία της δημόσιας υγείας, τα υποπροϊόντα σφαγής ή τα απορρίμματα της σφαγής, να επεξεργάζονται σε εγκατάσταση rendering (μονάδα αδρανοποίησης) Ή σε εγκατάσταση αποτέφρωσης. Η νομοθεσία προτείνει εναλλακτική. Μπορεί να χρησιμοποιηθεί το ένα ή το άλλο για την επεξεργασία όλων των απορριμμάτων σφαγής.\nΤα απορρίμματα σφαγής χωρίζονται σε τρεις κατηγορίες. Κατηγορίες 1, 2 και 3. Της κατηγορίας 1 είναι υποχρεωτικό να περάσουν από κλίβανο αποτέφρωσης. Τα υπόλοιπα κατηγορίας 2 και 3 μπορούν να περάσουν από μονάδα αδρανοποίησης (rendering) ή από κλίβανο αποτέφρωσης συνεχούς ροής.\nΤο κόστος της μονάδας αδρανοποίησης για την παραγωγικότητα του σφαγείου μας όπως περίπου είναι σήμερα είναι περίπου 600.000 με 700.000 ευρώ και το κόστος λειτουργίας είναι 0,08 ευρώ/κιλό. Τα κόστη που αναγράφω είναι από την έρευνα που έκανα.\nΤο κόστος της μονάδας αποτέφρωσης για την παραγωγικότητα του σφαγείου μας όπως περίπου είναι σήμερα είναι από 50.000 έως 170.000 ευρώ και το κόστος λειτουργίας είναι 0,10 ευρώ/κιλό. Τα κόστη που αναγράφω είναι από την έρευνα που έκανα.\nΣυνεπώς, τα δεδομένα δείχνουν ότι το σφαγείο πρέπει να έχει:\n1. Μικρό κλίβανο αποτέφρωσης για τα υποπροϊόντα κατηγορίας 1 και μονάδα αδρανοποίησης.\n2. Κλίβανο αποτέφρωσης συνεχούς ροής για όλα τα υποπροϊόντα.\nΕίναι προφανές ότι η περίπτωση 2 είναι οικονομικότερη και καλύπτει τις προϋποθέσεις που θέτει η Νομοθεσία. Η εγκατάσταση δε απαιτεί 1,5 με 2 μήνες για να ολοκληρωθεί.\nΗ Δημοτική Αρχή αμέλησε να τα ψάξει όλα αυτά, να αναλάβει πρωτοβουλίες για να υλοποιηθούν ώστε να λυθούν τα προβλήματα του σφαγείου και να καθορίσουν ένα κόστος λειτουργίας το οποίο να είναι συμβατό με τις δυνατότητες που υπάρχουν χωρίς να πληγεί η κτηνοτροφία.\nΔυστυχώς η δημοτική αρχή προτείνει μια σύμβαση με μια εταιρία που επεξεργάζεται απόβλητα με κόστος 0,30 ευρώ/κιλό.\nΥπενθυμίζω ότι αν διαθέταμε εγκατάσταση με κλίβανο αποτέφρωσης συνεχούς ροής, το κόστος λειτουργίας θα ήταν 0,10 ευρώ/κιλό. Δηλαδή θα μειώναμε το κόστος στο 1/3. Εκτός αυτού, η εγκατάσταση αποτέφρωσης θα μπορούσε να χρησιμοποιηθεί για την αποτέφρωση νεκρών ζώων (γάτες, σκύλοι, αγελάδες, κτλ), για τα υπολλείματα των κρεοπωλείων ακόμη και για συνεργασία με όμορα σφαγεία. Μπορεί λοιπόν ακόμη και να αποφέρει επιπλέον οικονομικό όφελος αυτή η λειτουργία και να συμβάλλει στη μείωση του κόστους λειτουργίας του σφαγείου με αύξηση των εσόδων.\nΕκτός τούτου, η καλύτερη διαχείριση των αποβλήτων από τους εκδοροσφαγείς, με διαφορετικό προγραμματισμό των εργαζομένων, ώστε να υπάρχει δυνατότητα αφαίρεσης των προϊόντων στομάχου, που αποτελούν αστικά απορρίμματα, θα συνέβαλλε στην περαιτέρω μείωση του κόστους λειτουργίας καθώς αυτά αποτελούν πάνω από 30% του βάρους των συνολικών απορριμμάτων.\nΌλα αυτά που αναγράφονται παραπάνω, με ένα κόστος εγκατάστασης περίπου 170.000 ευρώ και διαφορετική πολιτική διαχείρισης του σφαγείου, θα είχαν συμβάλλει ώστε η αύξηση που προτείνετε στο τέλος χρήσης σφαγείου να μην είναι υπερβολική.\nΑπαιτείται αύξηση, αλλά όχι αυτού του μεγέθους.\nΠρέπει να γνωρίζει η δημοτική αρχή ότι, η λειτουργία των σφαγείων είναι ανταποδοτική υπηρεσία προς τους χρήστες, δηλαδή δεν έχει κέρδη αλλά δε δημιουργεί κόστος, οι υποδομές όμως είναι ευθύνη του δήμου.\nΔυστυχώς η προσφορά της δημοτικής αρχής μέχρι τώρα, είναι να αφήνει τα πράγματα να εξελίσσονται στην τύχη τους κι όταν φτάσει ο κόμπος στο χτένι, λαμβάνονται οι πιο εύκολες αποφάσεις, οι οποίες όμως είναι αβασάνιστες και τις περισσότερες των περιπτώσεων δεν είναι προς το συμφέρον των πολιτών.\nΚρίμα! Ενώ θα μπορούσαμε ως δήμος να συζητούμε για νέα μεγάλα σφαγεία, δεν μπορούμε να λύσουμε απλά πράγματα λειτουργίας.\nΚρίμα και τα συγχαρητήρια που δίνουν κάποιοι για την "υπεράνθρωπη" προσπάθεια που γίνεται από τη δημοτική αρχή για την εύρυθμη λειτουργία των σφαγείων.\nΤην Τρίτη 2-9-2009 και ώρα 19:00 θα πραγματοποιηθεί Δημοτικό Συμβούλιο Ορεστιάδας με 31 θέματα στην ημερήσια διάταξη.\nΚαιρός να φύγουμε για λίγο.\nΤα λέμε σε περίπου 10 μέρες.\nΟμιλία στον απολογισμό πεπραγμένων της Δημοτικής Αρχής για το έτος 2008\nΣτην αρχή του απολογισμού σας, υποσχεθήκατε ότι θα ήσασταν σύντομος. Η ομιλία σας κράτησε 2.5 ώρες, δηλαδή μισή ώρα περισσότερο από πέρσι. Ο σκοπός σας είναι προφανής. Να κουραστούν οι δημότες που παρευρίσκονταν και ν’ αποχωρήσουν ή να μην εκφραστούν.\nΗ σημερινή μέρα είναι κατά κύριο λόγο αφιερωμένη στους δημότες, για να εκφραστούν και να ρωτήσουν τη Δημοτική Αρχή για οτιδήποτε κρίνουν αυτοί. Είναι η μοναδική θεσμική διαδικασία μία φορά το χρόνο, όπως προβλέπεται από το νόμο, με αυτό το δικαίωμα προς τους δημότες.\nΔυστυχώς σήμερα, η παρουσία των δημοτών είναι ιδιαίτερα περιορισμένη και σ’ αυτό έχει βασική ευθύνη η δημοτική αρχή, αλλά μερίδιο ευθύνης έχουμε κι εμείς οι δημοτικοί σύμβουλοι, που δεν ενεργοποιήσαμε αρκετά την τοπική κοινωνία να συμμετέχει.\nΤο πρώτο έτος μ’ εσάς στο τιμόνι του Δήμου, το 2007, ήταν πραγματικά απογοητευτικό.\nΤο δεύτερο έτος, το 2008, ήταν μια χρονιά ακόμη πιο απογοητευτική.\nΗ διετία που πέρασε, ήταν μια διετία χαμένων ευκαιριών.\nΕνώ ο κόσμος σας επέλεξε ως κάτι καινούργιο κι ελπιδοφόρο, εσείς ρίξατε τον πήχη πολύ χαμηλά.\nΟ απολογισμός δεν είναι μια τυπική διαδικασία. Θα ένιωθα μεγάλη ικανοποίηση, αν είχατε εμφανιστεί μπροστά μας με έργο και δράσεις. Αν το κάθε ευρώ που ξοδέψατε για να γίνει έργο, βελτιώνει την ποιότητα ζωής και εξασφαλίζει καλύτερες συνθήκες διαβίωσης στους συμπολίτες μας.\nΕίδαμε μια ατελείωτη καταγραφή και της πιο απλής διαδικαστικής απόφασης που πήρε το Δ.Σ. Έγινε ακόμη και αναφορά των ενεργειών από άλλους φορείς. Έτσι είναι. Όποιος δεν έχει κάτι ουσιαστικό και αξιόλογο να παρουσιάσει, καταγράφει την καθημερινότητα προσπαθώντας να την καταστήσει πολύ σημαντική.\nΌπως και πέρυσι τέτοιο καιρό παρουσιάζετε το ίδιο θέατρο. Επιχειρείτε έναν απολογισμό με προφανή σκοπό τη δημιουργία μιας πλαστής εικόνας, σύμφωνα με την οποία, η δημοτική αρχή έχει ως στόχο να «οργανώνει, σχεδιάζει, νοικοκυρεύει». Μειώνει δηλαδή τα ελλείμματα και αυξάνει τις επενδυτικές δαπάνες.\nΣτο σημερινό απολογισμό διαπιστώνει κανείς έλλειμμα σε τρία επίπεδα: σε σχεδιασμό και έργα, σε θεσμούς κι ευαισθησία.\nΗ κρίση στην αγορά, η ανασφάλεια, η ανεργία, η φτώχεια και η ρήξη της κοινωνικής συνοχής, επαναφέρουν τους εφιάλτες της μετανάστευσης, του ξενιτεμού των νέων ανθρώπων σε μεγαλύτερα αστικά κέντρα.\nΗ τοπική οικονομία δεν βρίσκει διεξόδους ανάπτυξης.\nΛείπει η στροφή σε έργα ουσίας, που να φέρει την πόλη μας στα μέτρα των ανθρώπων της και των πραγματικών της αναγκών.\nΔε θέλω να απαξιώσω ούτε να εκμηδενίσω ότι θετικό έγινε. Απλά ήταν το ελάχιστο και το αυτονόητο. Δεν υπήρχαν πράγματα που έκαναν τη διαφορά.\nΟύτως ή άλλως ο θεσμικός μου ρόλος είναι να ελέγχω τις επιλογές σας, να αναδεικνύω τις αδυναμίες σας και να καταθέτω προτάσεις.\nΗ απαξίωση της πόλης απέναντι στην θεσμική λειτουργία του Δημοτικού Συμβουλίου, αποτελεί τεράστια θεσμική ευθύνη, την οποία δεν μπορούμε να την προσπερνάμε. Αποτελεί πραγματικά παράδειγμα προς αποφυγήν, που δηλητηριάζει τη θεσμική λειτουργία της συμμετοχικής δημοκρατίας, απαξιώνει αυτή καθαυτή τη σημερινή συνεδρίαση και ουσιαστικά παραπέμπει σε μαύρες σκέψεις για τον τρόπο με τον οποίο λειτουργούμε στο πλαίσιο της τοπικής αυτοδιοίκησης.\nΜαύρες ημέρες περνούν οι εργαζόμενοι στις δημοτικές επιχειρήσεις του Δήμου Ορεστιάδας, καθώς συστηματικά δεν πληρώνονται. Εργαζόμενοι στην ΔΕΠΑΟ, στην Αναπτυξιακή, στην Δημοτική Ραδιοτηλεόραση έχουν να λαμβάνουν μισθούς πολλών μηνών.\nΚαι μην ξεχνάμε βέβαια τις απολύσεις των εργαζομένων ΑΜΕΑ και των άλλων συμβασιούχων, οι οποίοι δούλευαν εδώ και πολλά χρόνια στο δήμο.\nΌλα αυτά είναι ντροπή για εσάς που σας αρέσει να λέτε τους εαυτούς σας «νοικοκυραίους».\nΤο τεχνικό πρόγραμμα των σίγουρων πόρων του δήμου, υλοποιήθηκε το έτος 2008 στο συνταρακτικό ποσοστό 38%. Βέβαια πραγματοποιήσατε τεράστια πρόοδο, καθώς το έτος 2007 η απορρόφηση έφτασε στο ποσοστό 20%.\nΔυστυχώς η προετοιμασία του Δήμου σε μελέτες για έργα ουσίας και πνοής ήταν ανύπαρκτη. Το ΕΣΠΑ είναι ήδη σε στάδιο υλοποίησης κι εμείς ακόμη ψαχνόμαστε. Είναι άδικο για το δήμο μας να μην έχει απόλυτη ετοιμότητα και ωριμότητα σε μελέτες, ώστε να διεκδικήσει με σθένος, καινούργια χρήματα. Χρήματα που θα τονώσουν την τοπική οικονομία και θα βελτιώσουν τη ζωή των δημοτών.\nΗ καθαριότητα στην πόλη και τους οικισμούς είναι το ζητούμενο και είναι ένα στοίχημα που προσπαθούμε να το κερδίσουμε όλοι μας. Το πόσο καθαρή είναι μια πόλη, δεν είναι μόνο δείγμα κακής οργάνωσης, αλλά καθρεφτίζει τον πολιτισμό και την καλλιέργειά μας.\nΤο έτος 2008 διαπιστώσαμε απόλυτη εγκατάλειψη στο πράσινο. Η πόλη βρέθηκε στη χειρότερη κατάσταση που ήταν ποτέ. Θα θυμίσω μόνο την έκφραση που έχει μείνει σλόγκαν «Όφις πάρτυ».\nΣημαντική υστέρηση παρουσιάζει κι αυτό με ευθύνη του Δημάρχου, η λειτουργία του κολυμβητηρίου. Αλίμονο αν θεωρηθεί επιτυχία η λειτουργία του τους τελευταίους μήνες της θητείας, την τελευταία χρονιά η οποία είναι προεκλογική.\nΣτο Πολιτιστικό Κέντρο Ορεστιάδας πετύχατε το ακατόρθωτο. Από ολιγωρία και πολιτική ανικανότητα, καταφέρατε να χαθούν από το ταμείο της τράπεζας, καθώς επιστράφηκαν ως μη αξιοποιήσιμα, 1.5 εκατ. ευρώ. Ενώ δημόσια και με κομπασμό φωνάζατε ότι αυτά θα επανέλθουν, ενάμιση χρόνο μετά δεν έχει γίνει τίποτα και το ερείπιο παραμένει ερείπιο χωρίς χρηματοδότηση.\nΗ ανεκδιήγητη ενέργειά σας να βάλετε μαθητές νηπιαγωγείου μέσα σε “container”, θαρρείς κι η πόλη είναι σεισμόπληκτη ή πλημμυροπαθής, οδήγησε στο να ξεσηκωθούμε όλοι μαζί με την τοπική κοινωνία, για ν’ αναγκαστείτε τελικά να το πάρετε πίσω και να δεσμευτεί ο υπουργός παιδείας με ίδρυση νέων κανονικής μορφής.\nΗ ενεργοποίηση της τοπικής κοινωνίας για τους κόμβους της ντροπής και την παράκαμψη της Εγνατίας Οδός ΑΕ, έδειξε για άλλη μια φορά ότι οι πολίτες οδηγούν τα γεγονότα κι η δημοτική αρχή απλά ακολουθεί.\nΣτο ζήτημα της διεύρυνσης του ΔΠΘ στην 4η έδρα του Πανεπιστημίου, είναι γνωστό πια σε όλους ότι ανακινήθηκε από την αντιπολίτευση καθώς τα αντανακλαστικά του δημάρχου για άλλη μια φορά δεν λειτούργησαν. Δυστυχώς όμως, παρά την θετική εισήγηση των Πρυτανικών Αρχών δεν έχει ακολουθήσει κάποια άλλη πολιτική δέσμευση.\nΗ εγκατάλειψη του παλιού σιδηροδρομικού σταθμού, η οποία δυστυχώς οδήγησε στην απόλυτα καταστροφή του κι αυτό προσμετράτε στα κατορθώματα της δημοτικής αρχής.\nΗ έλλειψη πολιτικής βούλησης κι η αποποίηση ευθυνών, σε συνδυασμό με την γενικότερη αναλγησία, οδήγησαν στην απώλεια ενός πολύ σημαντικού συγκροτήματος από το δήμο Ορεστιάδας. Αναφέρομαι στο Ειδικό Σχολείο το οποίο θα γίνει στο Σοφικό του Δήμου Διδυμοτείχου. Κι αυτό, με την προτροπή και την απόλυτη συναίνεση του δημάρχου Ορεστιάδας.\nΤην προβολή του Δήμου την έχουν αναλάβει προς τιμήν τους οι διάφοροι πολιτιστικοί σύλλογοι που κάνουν φιλότιμες προσπάθειες, οι οποίες όμως στερούνται συντονισμού. Ως δήμος, δεν έχουμε το παραμικρό έντυπο προβολής για τους επισκέπτες ή την προσέλκυση τουριστών.\nΑποδυναμώθηκε και απαξιώθηκε απόλυτα η Δημοτική Τηλεόραση, καθώς όχι μόνο δεν υποστηρίχθηκε, όχι μόνο εγκαταλείφθηκε στην τύχη της, αλλά αποψιλώθηκε από προσωπικό και αφέθηκε έρμαιο των εξελίξεων, χωρίς καμιά προστασία, δίχως σχεδιασμό.\nΔυστυχώς, όλα τα παραπάνω στοιχεία, κι ακόμη περισσότερα, δείχνουν την απάθεια και την ανευθυνότητα με την οποία αντιμετωπίζετε, τα σοβαρά ζητήματα που αφορούν το Δήμο μας. Η συνέχειά σας, στον ενάμιση χρόνο που σας απέμεινε δεν προμηνύεται θετική, καθώς τα δείγματα γραφής που έχετε μέχρι τώρα, αποδεικνύουν ότι δεν μπορούν οι πολίτες να σας έχουν εμπιστοσύνη, ούτε να ελπίζουν σε αλλαγές.\nΔεν μπορείτε δυστυχώς να πείσετε τους πολίτες ούτε για το αυτονόητο δικαίωμά τους. Το καθαρό και οικονομικό νερό. Ακόμη και τώρα, μετά από τόσους μήνες, διεκδικούμε καθαρό νερό για να πιούμε. Ακόμη και τώρα, παλεύουμε για να κατεβεί η χρέωσή του καθώς χαρακτηρίζεται υπέρογκη. Η μη ύπαρξη προέδρου δεν πείθει κανέναν και πρέπει να συνδυαστεί απαραίτητα με:\nΜείωση του λογαριασμού του 2ου τριμήνου, καθώς ήταν το διάστημα που εντοπίστηκε το μεγάλο πρόβλημα με το μαγγάνιο, για όλους του πολίτες κατά 30%. Είναι ένα βήμα αποδοχής του λάθους μας και δείγμα συμπαράστασης προς τους δημότες.\nΓενική μείωση του τιμολογίου κατά 20% για το αστικό κέντρο και 50% για τα τοπικά διαμερίσματα.\nΕίναι φανερό πια πως αποτελεί στοίχημα σ’ αυτό το κρίσιμο σημείο καμπής που βρίσκεται η Νέα Ορεστιάδα, η δημιουργία μιας «φρέσκιας» και «μοντέρνας» πόλης.\nΗ Νέα Ορεστιάδα πρέπει ν’ αποκτήσει έναν σχεδιασμό που θα της δώσει μια νέα και σαφή ταυτότητα. Μια ταυτότητα στηριζόμενη σ’ ένα σημείο αναφοράς και στα συγκριτικά της πλεονεκτήματα. Κι αυτό είναι βέβαιο πια, ότι δεν μπορεί να το πετύχει η παρούσα δημοτική αρχή.\nΝέο ήθος και ύφος στην κυβέρνηση του Γ. Παπανδρέου...\nΟ Προαστικός της Θράκης πρέπει να φτάσει μέχρι την...\nΑνακοίνωση των ψηφοδελτίων του ΠΑΣΟΚ σ' όλη την Ελ...


Κόστιτς: «Έκαναν καταπληκτικό τέταρτο δεκάλεπτο και… τέλος» - Μπάσκετ - gavros.gr\nΚόστιτς: «Έκαναν καταπληκτικό τέταρτο δεκάλεπτο και… τέλος»\nΠαρασκευή, 17 Ιανουαρίου 2020 - 23:12\nΤο καπέλο στον Ολυμπιακό έβγαλε ο Όλιβερ Κόστιτς, ο οποίος είπε πως ήταν ξεκάθαρο ποιος άξιζε να κερδίσει. Ο τεχνικός της Μπάγερν ανέφερε στη συνέντευξη Τύπου αρχικά…\n«Συγχαρητήρια στον Ολυμπιακό για τη νίκη. Έκαναν ένα καταπληκτικό 4ο δεκάλεπτο με εξαιρετικό ποσοστό στα τρίποντα και αυτό ήταν το τέλος. Άνοιξε η διαφορά και ήταν ξεκάθαρο ποιός θα κερδίσει το παιχνίδι. Κάναμε ένα πολύ καλό παιχνίδι για περίπου 35’, ήμασταν πολύ ανταγωνιστικοί και καλοί αμυντικά, βρήκαμε λύσεις και τα τελευταία 5-6 λεπτά χάσαμε τη συγκέντρωση και δεν μπορούσαμε να νικήσουμε στο παιχνίδι».\nΓια τις διαφορές σε σχέση με τον πρώτο αγώνα στη Γερμανία: «Υπάρχουν διαφορές στο πρώτο παιχνίδι ο Ολυμπιακός είχε τον έλεγχο όλου του αγώνα ως το 37’ μέχρι τα τελευταία δύο λεπτά που γυρίσαμε το παιχνίδι. Με καλό σουτ, ριμπάουντ και έπαιξαν με τον δικό τους τρόπο και πήραν τη νίκη».\nΓια τα μεγάλα σερί που δέχθηκε η Μπάγερν τόσο στο ΟΑΚΑ, όσο και στο ΣΕΦ και τι μπορεί να κάνει για να το αλλάξει αυτό: «Έχετε δίκιο. Η δύναμη της ομάδας είναι πως ποτέ δεν παραδινόμαστε. Είχαμε κάποια προβλήματα που αφορούν τη φυσική κατάσταση των παικτών, είχαμε δύο παίκτες που είχαν προβλήματα τραυματισμών. Ο Μπρέι ήταν εκτός για έξι μήνες, ο Λο μια εβδομάδα δεν μπορούσε να προπονηθεί. Χάσαμε σε ενέργεια, κουραστήκαμε και γι’ αυτό ο Ολυμπιακός νίκησε. Θα δουλέψουμε για να βελτιώσουμε τη φυσική μας κατάσταση, γιατί είναι βασικό για την Ευρωλίγκα».\nΣημαντική χαρακτήρισε τη νίκη του Ολυμπιακού στο ΣΕΦ, κόντρα στη Μπάγερν Μονάχου, για την Ευρωλίγκα, ο Όγκουστιν Ρούμπιτ...\n«Όλοι έκαναν ένα βήμα μπροστά για να νικήσουμε!»\nΙκανοποιημένος, τόσο από την εμφάνισή του, όσο και από του Ολυμπιακού, στο ματς με την Μπάγερν για την Ευρωλίγκα, έμεινε ο Σάσα Βεζένκοφ, όπως δήλωσε...\nΟ Έλληνας τεχνικός του Ολυμπιακού στάθηκε στην εμφάνιση του Αμερικανού, μίλησε για τον Χαραλαμπόπουλο, αλλά και τον χρόνο που χρειάζεται η ομάδα για να βρει συνεργασίες και συνδυασμούς παικτών…


Τρόποι Αποστολής - S-life.gr\n1) Εχω βάλει την παραγγελία, πόσο γρήγορα θα την παραλάβω;\nΣκοπός μας είναι να σας αποσταλεί άμεσα. Θα επικοινωνήσει μαζί σας μέσα σε 3 μέρες κάποιος από την εταιρεία μας, για να σας ενημερώσει για την διαθεσιμότητα, τον τρόπο πληρωμής και τον αναμενώμενο χρόνο αποστολής.\n2) Όταν στην περιγραφή του είδους υπάρχει ΑSS και Σετ, τι σημάινει και ποια η διαφορά;\nπχ ¨Το Set /2 σημαίνει οτι η τιμή είναι και για τα 2 τεμάχια,\nΓια παράδειγμα τα 3 ass είναι 3 διαφορετικά σχέδια στον ίδιο κώδικο, και η τιμή ειναι για το ένα τεμάχιο, και έχετε την δυνατοτητα να επιλέξετε ποιο σχέδιο θέλετε. (θα σας ρωτησουμε πριν απο την αποστολη)


Αύξηση στην κοκαΐνη δείχνουν τα λύματα! | FortsaLefkada.gr\n14/04/2021 Σχολιάστε 154 Views\nΓια αύξηση της χρήσης της κοκαΐνης, αλλά και των αγχολυτικών στα λύματα έκανε λόγο σε δηλώσεις του ο καθηγητής Χημείας του ΕΚΠΑ Νικόλαος Θωμαΐδης.\nΈνας καταλυτικός παράγοντας στην μελέτη του κορονοϊού και στην διασπορά του, κυρίως στα μεγάλα αστικά κέντρα, είναι η ανάλυση των λυμάτων.\nΟλο το προηγούμενο διάστημα οι επιστήμονες λάμβαναν και συνεχίζουν να λαμβάνουν τα δεδομένα από τα λύματα, τα οποία δίνουν ακριβή εικόνα για το ιικό φορτίο στις πόλεις.\nΤα λύματα βέβαια, δεν δείχνουν μόνο τις συγκεντρώσεις του κορονοϊού στον άνθρωπο, αλλά και οτιδήποτε άλλο «κυκλοφορεί» στις πόλεις.\nΈτσι, σύμφωνα με τον καθηγητή Αναλυτικής Χημείας του ΕΚΠΑ, Νικόλαο Θωμαΐδη, στα λύματα υπάρχουν και ευρήματα σημαντικής αύξησης στην χρήση αγχολυτικών και αντικαταθλιπτικών καθώς και κοκαΐνης ως αποτέλεσμα της αύξησης της διακίνησης των ναρκωτικών!\n«Αυτή τη στιγμή ολοκληρώνονται οι αναλύσεις του τριμήνου Ιανουαρίου, Φεβρουαρίου, Μαρτίου. Το προηγούμενο διάστημα μέχρι και τον Δεκέμβρη του 2020 είχαμε σημαντική αύξηση στη χρήση αγχολυτικών και αντικαταθλιπτικών.\nΗ κοκαΐνη έχει αυξηθεί στα λύματα, ως αποτέλεσμα της αύξησης της διακίνησης. Αυτό έχει καταγραφεί πανευρωπαϊκά, γι αυτό έχουμε και έχουμε περισσότερες συλλήψεις, κατασχέσεις κτλ. Εμείς όμως από τον Μάρτιο του 2020 είδαμε αυτή την αύξηση σε πραγματικό χρόνο.\nΑυτό είναι το καλό με την ανάλυση των λυμάτων, ότι σε πραγματικό χρόνο, σε χρόνο μηδέν, μπορεί η ανάλυση αυτή να αποτυπώσει ό,τι γίνεται στην κοινότητα.\nΤότε είχαμε συσχετίσει αυτή την αύξηση, λόγω απομόνωσης, lockdown και περιοριστικών μέτρων» τόνισε ο καθηγητής, του οποίου η ομάδα θα δώσει και τα αποτελέσματα του προηγούμενου τριμήνου που αναμένεται με ενδιαφέρον.\nTags ΚΑΘΗΓΗΤΗΣ ΧΗΜΕΙΑΣ ΚΟΚΑΪΝΗ ΛΥΜΑΤΑ ΝΙΚΟΛΑΟΣ ΘΩΜΑΪΔΗΣ


Βγήκε φρέσκια πατάτα στον Μπουρνιά - ΕΛΕΥΘΕΡΙΑ Online\nΠαρασκευή, 13 Απριλίου 2012 09:16\nΒγήκε φρέσκια πατάτα στον Μπουρνιά\nΦρέσκες πατάτες έβγαζαν χθες παραγωγοί στον Μπουρνιά για να καλύψουν τη ζήτηση ή καλύτερα να προσφέρουν φρέσκο ντόπιο προϊόν στον κόσμο της Καλαμάτας και της Μεσσηνίας για το πασχαλινό τραπέζι. Ηταν μικρές ποσότητες, καθώς η φετινή πρώιμη πατάτα στον κάμπο της Καλαμάτας και της Μεσσήνης θα βγει μετά το Πάσχα -οψίμισε λόγω του καιρού και του χειμώνα που ήταν βαρύς- και κυρίως μετά τις 20 Απριλίου. Οι παραγωγοί ζητούν από τα αρμόδια όργανα της Πολιτείας να ελέγξουν τις εισαγωγές, για να κρατηθούν οι τιμές σε ικανοποιητικά επίπεδα.\nΟ Πέτρος Βλαχογεωργακόπουλος, αντιπρόεδρος του Αγροτικού Συνεταιρισμού Καλαμάτας, έβγαζε πατάτα που την έδινε 47 λεπτά σε έμπορο της Καλαμάτας για την ντόπια αγορά. «Για να εξυπηρετήσουμε τον κόσμο, για το πασχαλινό τραπέζι. Εχουμε παράδοση, είμαστε 120 χρόνια πατατοπαραγωγοί», παρατήρησε ο κ. Βλαχογεωργακόπουλος και σημείωσε: «Μετά το Πάσχα θα βγουν οι πατάτες, όπως τα είχαμε υπολογίσει. Ζήτησε ο κόσμος για το Πάσχα, γι’ αυτό βγάζουμε. Καλή είναι η πατάτα, αλλά δεν είναι τόσο μεγάλη, ικανοποιητική η απόδοση. Πάει 2,8 με 3 τόνους το στρέμμα, μετά τις 20 του μήνα θα πάμε και 3,5 και παραπάνω τόνους».\nΕπεσήμανε ότι «οι αρμόδιοι πρέπει να κοιτάξουν τις εισαγωγές, γιατί οι Αιγύπτιοι κατεβάζουν τις τιμές» και πρόσθεσε: «Αν πουλήσουμε 35 λεπτά, χαθήκαμε. Να μπορέσουν να κρατηθούν οι παραγωγοί, γιατί έχει έξοδα η καλλιέργεια. Τη ζητάει τη φρέσκια πατάτα ο κόσμος. Και στο εξωτερικό οι Γερμανοί ζητούν φρέσκια πατάτα. Πρέπει να "ψηθούν" οι πατάτες, γι’ αυτό θα διατεθούν αργότερα εκτός Μεσσηνίας».\nΣε άλλο κτήμα έβγαζαν πατάτες ο Νίκος Μαλαπάνης και ο Στάθης Σμυρλής. Μας ενημέρωσαν ότι τις πουλάνε στη λαϊκή αγορά της Καλαμάτας «από 65 μέχρι 80 λεπτά, ανάλογα τη φτώχεια». Παρατήρησαν πως «είναι φρέσκια και την αγοράζει, την προτιμάει ο κόσμος. Αποφεύγει της εισαγόμενες».\nΕπιβεβαίωσαν ότι οι πατάτες θα βγουν μετά το Πάσχα, ενώ η απόδοσή τους είναι από 3 μέχρι 3,5 τόνους το στρέμμα. Ο Ν. Μαλαπάνης επεσήμανε ότι «το θέμα είναι να περιοριστούν οι εισαγόμενες» και συμπλήρωσε: «Πάντως, τις προτιμάει ο κόσμος τις φρέσκες. Τη Μεγάλη Τετάρτη δώσαμε 85 κλούβες στην λαϊκή, που δεν είχαμε ξαναδώσει ποτέ».


Ερωτήσεις Κηπουρικής › Κατηγορία: Ασθένειες Φυτών › Αγιόκλημα\nΤο αγιόκλημά μου έχει βγάλει σε κάποια φύλλα μια μαυρίλα και μάλιστα μερικά είναι και σαν κομμένα. Σας στέλνω και φωτογραφίες να τα δείτε. Παράλληλα, θα ήθελα να σας ρωτήσω αν πρέπει να το κλαδέψω τώρα αυτη την εποχή;\nΕύχομαι υγεία αυτή την περίοδο και καλό Πάσχα κιόλας!!\nΚαλησπέρα Μιχάλη. Για το μαύρισμα στα φύλλα του αγιοκλήματο, μπορεί να φταίει το υπερβολικό πότισμα ή δυνατή παγωνιά. Μπορείς να κλαδέψεις αυτή την εποχή το αγιόκλημα, μέσα στην άνοιξη, αφού περάσουν οι παγωνιές του χειμώνα. Δες αναλυτικές συμβουλές για το αγιόκλημα, στο σχετικό άρθρο που έχουμε δημοσιεύσει.


Οι κίνδυνοι που κρύβει μια μπατονέτα – Γένους θηλυκού, | Μόδα, Ομορφιά, Τέχνη, Design, Ζωή, Πρόσωπα, Agenda\nΑρχική / ----SLIDER / Οι κίνδυνοι που κρύβει μια μπατονέτα\nΟι κίνδυνοι που κρύβει μια μπατονέτα\ncitynews 12/10/2016\t----SLIDER, ----Ροή θεμάτων, ----Υγεία και διατροφή, ---ΔΗΜΟΦΙΛΗ, -ΧΡΗΣΙΜΕΣ ΣΥΜΒΟΥΛΕΣ, ΤΕΛΕΥΤΑΙΑ ΑΡΘΡΑ Leave a comment 94 Views\n• Ζημιά στο κανάλι του αυτιού: Στην παιδική ηλικία οι γονείς και οι γιατροί, μας συμβουλεύει να μην βάζουμε τίποτα μέσα στα αυτιά μας. Το ίδιο ισχύει και για τις μπατονέτες. Είναι εξίσου επικίνδυνο για τα αυτιά συγκριτικά με οποιοδήποτε άλλο πράγμα ξέραμε ως παιδιά (πχ μολύβια, στυλό κλπ). Οι μπατονέτες δεν θα πρέπει να μπαίνουν στο αυτί, διότι μπορεί να προκαλέσουν ζημιά στο κανάλι του αυτιού ή στο τύμπανο και να οδηγήσουν σε προβλήματα ακοής.\n• Ρήξη μεμβράνης: Η μεμβράνη μπορεί να διαρραγεί (σπάσει) αν βάλετε μπατονέτες βαθιά στο αυτί ή αν τις χρησιμοποιείτε συχνά. Οι γιατροί λένε ότι αν φτάνετε στο σημείο να βγάζετε κερί από το αυτί σας με την μπατονέτα, τότε την έχετε βάλει πολύ βαθιά στο αυτί. Το κερί βρίσκεται κυρίως κοντά στο τύμπανο, οπότε σκεφτείτε πόσο κοντά σε κάποιο ατύχημα είστε κάθε φορά που βάζετε μπατονέτες τόσο βαθιά. Αυτό μπορεί να προκαλέσει ρήξη της μεμβράνης του τυμπάνου.\n• Λοίμωξη του ωτός: Οι μπατονέτες μπορεί έμμεσα να προκαλέσουν μόλυνση στο αυτί εάν τις χρησιμοποιείτε πολύ συχνά. Αυτό το κερί που προσπαθείτε να βγάλετε προστατεύει τα αυτιά σας από βακτήρια, σκόνες και λοιμώξεις. Αν το απομακρύνετε, αφήνετε το αυτί έκθετο σε αυτούς τους κινδύνους.\n• Πιέζετε το κερί βαθιά στο αυτί: Η φυσική ροή των πραγμάτων στο αυτί, επιτρέπει στο κερί να βγαίνει σιγά-σιγά προς τυα έξω και τελικά να πέφτει από μόνο του, καθώς νέο κερί φτιάχνεται από το αυτί και “σπρώχνει” το παλιό προς τα έξω. Με τις μπατονέτες, διαταράσσετε αυτήν τη φυσική διαδικασία, πιέζοντας το παλιό κερί πάνω στο τύμπανο και τα τοιχώματα του αυτιού. Έρευνες δείχνουν ότι οι άνθρωποι που το κάνουν αυτό, έχουν προβλήματα ακοής από το κερί στο αυτί που πιέζεται πάνω στο τύμπανο την ακουστική οδό.\n• Αιμορραγία: Αν πιέσετε την μπατονέτα στο αυτί μπορεί να προκαλέσετε αιμορραγία. Αν δείτε αίμα στην μπατονέτα, αυτό σημαίνει ότι έχετε προκαλέσει μεγάλη ζημιά στο κανάλι του αυτιού σας.\nPrevious Όσα παίρνει ο χρόνος……….\nNext Οι πιο συχνοί καβγάδες μαμάς – κόρης.\nΔεμένα τα πλοία στα λιμάνια – Νέα 24ωρη απεργία\nΑποκάλεσαν την Zέτα Μακρυπούλια ξινή και τραβηγμένη από τις πλαστικές….


Αλλαγή ρεπερτορίου με νέο πρωταγωνιστή | Athens Voice\nΗ δημοσκοπική εκτίναξη του ΠΑΣΟΚ είναι εντυπωσιακή. Η τροχιά κίνησης, στην οποία έχει εισέλθει, καθιστά τον Νίκο Ανδρουλάκη πρωταγωνιστή που θα κριθεί από τη διαχείριση της επιτυχίας του\nΣχόλιο για τη δυναμική εμφάνιση του ΠΑΣΟΚ / ΚΙΝΑΛ στην πολιτική σκηνή και την αμηχανία που δημιουργεί σε Νέα Δημοκρατία και ΣΥΡΙΖΑ.\nΣτην πολιτική, όπως και στη ζωή, τίποτα δεν μένει σταθερό και αμετάβλητο. Η αλλαγή δεν είναι απλώς κανόνας, αλλά συστατικό στοιχείο της ίδιας της φύσης, του κάθε ζωντανού οργανισμού και κατ’ επέκταση των κοινωνικών και πολιτικών διεργασιών.\nΈτσι μπορούμε να ερμηνεύσουμε και τις αναδιατάξεις που ήδη εμφανίζονται στην εγχώρια πολιτική σκηνή. Η αποκρυστάλλωσή τους θα χρειαστεί χρόνο. Και βέβαια θα εξαρτηθεί από την ενεργοποίηση των όποιων αντανακλαστικών διαθέτουν οι πρωταγωνιστές της. Ως εκ τούτου, μόνο τότε θα δούμε αν πρόκειται για βαθιά τομή ή αν είναι μια ενδιάμεση φάση, όπου δε θα συνιστά μια πραγματική ανατροπή.\nΗ πανδημική κρίση ανέστειλε σε μεγάλο βαθμό την αποκαλούμενη επιστροφή στην κανονικότητα, ό,τι κι αν σημαίνει αυτή, αλλά δεν την ανέκοψε. Τα περιοριστικά μέτρα, η αποστασιοποίηση, ακόμη και το πάγωμα διαφόρων ατομικών και συλλογικών δραστηριοτήτων δεν διαμορφώνουν, όπως φαίνεται, μια στατική κατάσταση. Ούτε ακυρώνουν τον πολιτικό ανταγωνισμό ο οποίος δεν παύει να είναι οξύς και έντονος.\nΑπεναντίας τροφοδοτούν αλλαγές και μεταβολές αποδεικνύοντας πως το κοινωνικό σώμα βρίσκεται σε μια περίοδο αναζήτησης. Οι πολιτικές του εκφράσεις κάθε άλλο παρά περιχαρακωμένες είναι. Οι ρηγματώσεις στο πολιτικό τοπίο είναι υπαρκτές. Το ίδιο και η ρευστότητα. Ο νέος πρωταγωνιστής που έχει ανέβει επί σκηνής προκάλεσε αλλαγή ρεπερτορίου. Μάλιστα προσελκύει το ενδιαφέρον ενός ευρύτερου τμήματος της κοινής γνώμης.\nΗ απρόσμενη παρουσία του, εύλογο είναι να δημιουργεί αμηχανία στους ανταγωνιστές του. Ν.Δ. και ΣΥΡΙΖΑ δείχνουν να ξαφνιάζονται για τη δυναμική εμφάνιση του ΠΑΣΟΚ. Ο αρχηγός των γαλάζιων βιάστηκε να το κατατάξει στην κεντροαριστερή πολυκατοικία, αδυνατώντας να κρύψει τη δυσανεξία του. Ο επικεφαλής δε της λεγόμενης ριζοσπαστικής αριστεράς επαναλαμβάνει διαρκώς το δίλλημα «με τη δεξιά ή τη δημοκρατική παράταξη», εγκαλώντας με αυτόν τον τρόπο το ΠΑΣΟΚ για πολιτικό αλληθωρισμό.\nΕπιπροσθέτως οι επεκτατικές τους βλέψεις δεν αναιρούν την ταυτότητα και τη φυσιογνωμία των κομμάτων τους. Αλλά ούτε συνιστούν πράξεις μετεξέλιξης ή ακόμη και μετάλλαξης. Και πολύ περισσότερο αδυνατούν να εξαερώσουν τον ενδιάμεσο ζωτικό χώρο της κεντροαριστεράς, όποια και αν είναι η εμβέλεια και η απήχησή του.\nΤο κόμμα της Ν.Δ. ενσαρκώνει και πρεσβεύει την ελληνική κεντροδεξιά, έχοντας κάτω από τις φτερούγες του ένα σκληρό δεξιό πυρήνα. Το διαπιστώνουμε συχνά στις διάφορες εκφάνσεις του δημόσιου λόγου του. Το μεταρρυθμιστικό λούστρο με το οποίο ο Κυριάκος Μητσοτάκης επιχειρεί την επιφανειακή της μεταμόρφωση, δεν αναιρεί την πραγματικότητα.\nΠάντως με την αλλαγή σκηνικού και ρεπερτορίου, η κυριαρχία του Μητσοτάκη και οι αντοχές του Τσίπρα θα δοκιμαστούν και θα αναμετρηθούν με τα νέα δεδομένα.


«Ι love you κάργα» και «Τρεις κόρες εν καμίνω» στο bar restaurant Shamone στο Γκάζι.\nΕίστε εδώ: Home / Ελλάδα / «Ι love you κάργα» και «Τρεις κόρες εν καμίνω» στο bar restaurant Shamone στο Γκάζι.\n16 Σεπτεμβρίου 2014 357 Views\nΜετά από δυο επιτυχημένες θεατρικές σεζόν το Shamone, αγαπημένο bar restaurant που έχει καθιερωθεί ως στέκι στο Γκάζι, ετοίμασε δυο νέες παραγωγές, που αναμένεται να κάνουν πρεμιέρα τον Οκτώβριο. «Ι love you κάργα» και «Τρεις κόρες εν καμίνω» είναι οι δυο παραστάσεις, που δεν υπόσχονται τίποτα από τα τετριμμένα, αλλά σας διαβεβαιώνουν για το βασικό.\nΆφθονο γέλιο σε ατμόσφαιρα πάρτι!\nΗ Βασιλική Ανδρίτσου σκηνοθετεί την μουσική κωμωδία "I love you κάργα" σε κείμενο Νίκου Μουτσινά, ο οποίος για πρώτη φορά συνεργάζεται με το Shamone. Κάθε Τετάρτη οι αγαπημένοι πρωταγωνιστές της παράστασης Γιάννης Τσιμιτσέλης, Σοφία Βογιατζάκη, Πρόδρομος Τοσουνίδης, Αλεξάνδρα Κουλούρη, Γιάννης Σεμερτζίδης και η Βασιλική Ανδρίτσου αναβιώνουν στιγμές σπαρταριστής συνύπαρξης ζευγαριών σε κηδείες, γέννες, συνευρέσεις άνω των δυο... και λοιπά ερωτικά ζευγαρώματα.\nΚείμενο - Σκηνοθεσία: Βασίλης Μυριανθόπουλος\n*Οι φωτογραφίες είναι από τις πρόβες των παραστάσεων.\n16 Οκτωβρίου 2021 με 0 Σχόλια 419 Views


wabi: Ιουνίου 2013\nRed plum and rosemary vanilla tart tatin - Τάρτα με βανίλιες και δενδρολίβανο\nΗ ζέστη είναι εξαντλητική μερικές φορές. Ευτυχώς στο καινούργιο σπίτι έχουμε αρκετή δροσιά αλλά κάποιες ημέρες είναι ανυπόφορες. Το καλοκαίρι τρέχει αλλά ούτε που προλαβαίνω να καταλάβω πως περνάει ο καιρός. Και τα μικρά μεγαλώνουν ραγδαία. Ευτυχώς ο φίλιππος συνηθίζει σιγά σιγά τα αδερφάκια του και από την αντίδραση τους καταλαβαίνω ότι θα κάνουν ωραία παρειτσα σε λίγο καιρό. Βέβαια ο φίλιππος πλέον είναι παιδάκι. Το καταλαβαίνεις και από την εμφάνιση αλλά και από την συμπεριφορά. Οι φίλες του έρχονται συχνά για να παίξουν και σχεδόν συγκινούμαι όταν τα βλέπω να πηγαίνουν στο δωμάτιο του και να κλείνουν και την πόρτα για να παίξουν μόνα τους. Περνάει γρήγορα ο καιρός και μου φαίνεται σχεδόν αδιανόητο ότι θα έρθει η μέρα που θα βλέπω και τον Γιώργο και τον Έκτωρα να συμμετέχουν σε όλα αυτά τα ομαδικά παιχνίδια.\nΌπως σας είπα κόσμος έρχεται συχνά εδώ, οπότε πάντα φροντίζω να έχω κάτι. Σήμερα έφτιαξα μια υπέροχη τάρτα με βανίλιες και ζύμη χωρίς γλουτένη απο το βιβλίο small plates sweet treats της Aran Goyoaga\n105 γρ ρυζάλευρο\n35 γρ sorghum flour\n3 κ.σ. άμυλο ταπιόκας\n6 – 8 κ.σ. παγωμένο νερό\nΣυνδυάστε τα 5 πρώτα υλικά στο μίξερ. Χτυπήστε 3 φορές. Προσθέστε το βούτυρο και χτυπήστε 10 φορές μεχρι το βούτυρο να γίνει στο μέγεθος αρακά. Προσθέστε το νερό και χτυπήστε μέχρι να γίνει ζύμη. Μεταφερε την σε επιφάνεια εργασίας και ζυμώστε για λίγα λεπτά. Πλάστε την σε κύκλο και αφήστε την στο ψυγείο για 1 ώρα. Αργότερα απλώστε την σε έναν κύκλο όση είναι η ταρτιέρα σας.\n9 βανίλιες ώριμες κομμένες στη μέση χωρίς κουκούτσι\nΣε τηγάνι βάλτε την ζάχαρη σε μέτρια προς υψηλή φωτιά και αφήστε την να λιώσει. Στην συνέχεια προσθέστε την υπόλοιπη και ανακατέψτε να λιώσει. Προσθέστε το βούτυρο , το δενδρολίβανο και την βανίλια μαζί με τα σποράκια της. Μόλις το βούτυρο λιώσει βάλτε τις βανίλιες μέσα με προσοχή με το κομμένο μέρος προς τα κάτω και ελαττώστε την φωτιά σε μέτρια. όταν οι βανίλιες είναι έτοιμες μαλακές αλλά όχι λιωμένες τοποθετήστε τις στην ταρτιερα με το κομμένο μέρος προς τα κάτω και περιχυστε τις με το σιρόπι. Αφαιρέστε το κλωναράκι βανίλιας και τα δενδρολίβανα. Από πάνω απλώστε την ζύμη. Ψήστε σε προθερμασμένο φούρνο στους 200 για περίπου 35λεπτά.\nPosted by Ioanna Printzou at 2:51 μ.μ. 5 σχόλια:\nLabels: gluten free, Plums, Tarts\nΒρήκα χθες φρέσκα φασόλια χάντρες ή αλλιώς borlotti beans . Τα πήρα αυθόρμητα αλλά μετά το μετάνιωσα γιατί δεν ενθουσιάζομαι με φασόλια και βαριέμαι τις κλασσικές συνταγές. Άρχισα να ξεφυλλίζω βιβλία μαγειρικής για χορτοφάγους που έχω γνωρίζοντας ότι τα χρησιμοποιούν αρκετά. Έπεσα πάνω στην παρακάτω συνταγή από το βιβλίο The green kitchen των David Frenkiel & Luise Vindahl και ξετρελάθηκα. Και δεν είχα άδικο. Τώρα σκεφτομαι να έχω πάντοτε προμήθειες φασολιών ώστε να φτιάχνω αυτό το πανέξυπνο και πεντανόστιμο «beanotto». Απίστευτα αρώματα και κρεμώδη υφή που θυμίζουν το κλασσικό ριζότο , γιαυτο και τα παιδιά ονομάσανε αυτό το πιάτο beanotto.\n100 γρ μανιτάρια κουμπιά σε φέτες\n120 μλ λευκό ξηρό κρασί\n250 γρ σπανάκι κομμένο\n450 γρ φασόλια χάντρες ή borlotti beans\n120 μλ ζωμό λαχανικών\n60 γρ μακαρόνι\nΑν έχετε φρέσκα φασόλια όπως εγώ δεν χρειάζονται μούλιασμα αλλιώς ξερετε από βραδύς μούλιασμα σε νερό. Εγώ τα έβρασα μαζί με 1 καρότο και 1 πράσο και 2 φυλλαράκια δάφνης για περίπου 40 λεπτά. Κατόπιν τα στράγγιξα και τα άφησα στην άκρη.\nΣε μεγάλο τηγάνι ρίχνουμε το ελαιόλαδο , το κρεμμύδι και το σκόρδο και σοτάρουμε για λίγα λεπτά. Προσθέτουμε τα μανιτάρια και ανακατεύουμε για 1 λεπτό. Ρίχνουμε το σπανάκι και το κρασί και αφήνουμε να μαγειρευτούνε μέχρι να μαλακώσει το σπανάκι. Κατόπιν προσθέτουμε τα φασόλια και τον ζωμό και μαγειρεύουμε για άλλα 4 λεπτά. Στην συνέχεια χαμηλώνουμε στο ελάχιστο την φωτιά και ρίχνουμε το μασκαρπόνε, τον χυμό λεμονιού και το θυμάρι . αλατοπιπερώνουμε και έτοιμο για σερβίρισμα. Πασπαλίστε με ξύσμα λεμονιού στο σερβίρισμα.\nPosted by Ioanna Printzou at 12:51 μ.μ. 2 σχόλια:\nΕίναι υγιεινά ,είναι και πεντανόστιμα όμως. Δεν διστάζω να δώσω και στον Φίλιππο παρόλο που αποφεύγω να του δίνω γλυκά. Είναι αρκετά λιτοδίαιτος οπότε αυτά τα μπισκότα αποτελούν μια θρεπτική λύση για μένα. Είναι από το βιβλίο recipes for an inspired life της Beatrice Peltre και θα χρειαστείτε για να τα φτιάξετε\n80 γρ βούτυρο ανάλατο να έχει μαλακώσει\n100γρ ζάχαρη muscovado\n1 κ.γλ. Vanilla extract\n60 γρ αλεύρι κεχριού\n45 γρ ρυζάλευρο\n30 γρ αλεύρι κινόα\n60 γρ νιφάδες κινόα\n¼ κ.γλ. fleur de sel\n½ κ.γλ μαγειρική σόδα\n100 γρ κουβερτούρα 70% κακάο ψιλοκομμένη\n90 γρ καρύδια ψιλοκομμένα\nΠροθερμάνετε τον φούρνο στους 190. Απλώστε χαρτί ψησίματος σε 2 ταψιά. Στο μίξερ χτυπήστε το βούτυρο, την ζάχαρη και το ταχίνι μέχρι να γίνει το μείγμα αφράτο. Προσθέστε την βανίλια και το αυγό. Σε άλλο μπολ συνδυάστε όλα τα υπόλοιπα υλικά. Προσθέστε τα στο μείγμα του βουτύρου και ανακατέψτε καλά. Με κουτάλι βάλτε κουταλιές από το μείγμα αφήνοντας μικρή απόσταση μεταξύ τους γιατί με το ψήσιμο απλώνουν. Ψήστε για 14 λεπτά και μόλις είναι έτοιμα αφήστε τα να κρυώσουν σε μια σχάρα.\nPosted by Ioanna Printzou at 8:24 μ.μ. Δεν υπάρχουν σχόλια:\nLabels: Chocolate, Cookies, gluten free, quinoa, Tahini\nArtichokes with fresh herbs - Καρδιές αγκινάρας με μυρωδικά\nΤα βράδια του καλοκαιριού μας περνάνε πολύ διαφορετικά από ότι πρόσφατα.. Άλλοτε βγαίναμε βόλτες , θερινά σινεμά και ουζάκια. Τώρα μαζευόμαστε πιο πολύ στο σπίτι και το απολαμβάνουμε περισσότερο μπορώ να σας πω..ευτυχως οι φίλοι μας τιμάνε με την παρέα τους και έτσι περνάμε όμορφα. Πολλές φορές δεν μαγειρεύω κανονικό δείπνο αλλά φτιάχνω «tapas» για να συνοδέψουμε κρασί. Ένα από αυτά είναι και το παρακάτω, απλό αλλά νόστιμο.\n2 βάζα καρδιές αγκινάρας\nΦρέσκο θυμάρι και δενδρολίβανο.\nΠολύ απλή συνταγή αλλά δεν χάνει σε γεύση. Στραγγιξτε τις αγκινάρες καλά και τοποθετήστε τες σε πιάτο. Περιχύστε με λίγο ελαιόλαδο. Κόψτε σε κομμάτια το σκόρδο και ρίξτε ανάμεσα στις αγκινάρες. Ψιλοκόψτε τις πιπεριές τσίλι. Ρίξτε μπόλικο αποξηραμένο θυμάρι και στολίστε με κλωναράκια φρέσκου θυμαριού και δενδρολίβανου και έτοιμες!\nPosted by Ioanna Printzou at 3:53 μ.μ. 1 σχόλιο:\nChili baked sweet potatoes - Γλυκοπατάτες στο φούρνο με τσίλι και μυρωδικά\nΈφτιαξα αυτές τις πατάτες που είδα στο βιβλίο under the walnut tree για να συνοδέψω τσίλι σε μια βραδυα με λατινοαμερικάνικο φαγητό. Τις ξαναέκανα γιατί μας άρεσαν πολύ. Αν δεν συμπαθείτε τόσο τις γλυκοπατάτες δοκιμάστε το με κανονικές.\n1 kgr γλυκοπατάτες\n5-6 κρεμμύδια shallots\n6 σκ σκόρδο\n2 πιπεριές chilies\n1 κ.γλ δενδρολίβανο\nΚόβουμε τις πατάτες και τις βάζουμε σε ένα πυρέξ. Προσθέτουμε τα κρεμμύδια κομμένα σε φέτες. Στριμώχνουμε ανάμεσα τις σκελίδες σκόρδου και περιχύνουμε με το ελαιόλαδο. Αλατοπιπερώνουμε και πασπαλίζουμε με το θυμάρι και το δενδρολίβανο. Ρίχνουμε και τις πιπεριές τσιλι και ανακατεύουμε καλά. Ψήνουμε σ προθερμασμένο φούρνο για 30 λεπτά περίπου στους 200.\nPosted by Ioanna Printzou at 4:59 μ.μ. 3 σχόλια:\nLabels: chilies, sweet potatoes\nLavender cake - Κέικ λεβάντας\nΈφτιαξα αυτό το αρωματικό κέικ λεβάντας με λουλούδια λεβάντας από την γλάστρα μου και πολύ μου άρεσε! Δοκιμάστε το αφήνει μια πολύ απαλή σχεδόν ανεπαίσθητη γεύση λεβάντας. Ότι πρέπει για το απογευματινό σας τσάι. Η συνταγή είναι από το βιβλίο lily vanilli’s sweet touth.\n320 γρ ζάχαρη\n175 γρ βούτυρο ανάλατο\n190 μλ γάλα λεβάντας (βλέπε παρακάτω)\n1 ½ κ.γλ. vanilla extract\nΓια το γάλα λεβάντας\n250 μλ γάλα πλήρες\n1 1/2 κ.σ. άνθη λεβάντας\nΣε μικρό κατσαρολάκι βράζουμε το γάλα με τα άνθη λεβάντας σε μέτρια φωτιά. Μετά σβήνουμε την φωτιά και αφήνουμε να κρυώσει. Σουρώνουμε τα άνθη και έτοιμο.\nΓια το icing λεβάντας\n50 γρ βούτυρο ανάλατο\n30 μλ γάλα λεβάντας\n15 μλ μέλι\n85 μλ κρέμα γάλακτος\nΧτυπάμε στο μίξερ το βούτυρο 4 – 5 λεπτά και ρίχνουμε τα υπόλοιπα συστατικά και χτυπάμε μέχρι να αφρατέψει.\nΠροθερμαίνουμε τον φούρνο στους 180. Σε μπολ ανακατεύουμε όλα τα στερεά υλικά. Ρίχνουμε το βούτυρο και χτυπάμε μέχρι να ομογενοποιηθεί περίπου 2 3 λεπτά σε μέτρια ταχύτητα. Προσθέτουμε τα αυγά και χτυπάμε σε μέγιστη ταχύτητα. Προσθέτουμε το γάλα και την βανίλια και χτυπάμε στην αρχή σε μέτρια και μετά σε μεγάλη ταχύτητα.\nΨήνουμε για περίπου 30 λεπτά ή δοκιμάζοντας με το μαχαίρι στο κέντρο να βγαίνει καθαρό. Το αφήνουμε να κρυώσει για 10 λεπτά και μετά το μεταφέρουμε σε σχάρα ωσότου κρυώσει τελείως. Απλώνουμε από πάνω το icing ή και στην μέση αν θέλουμε και έτοιμο!\nPosted by Ioanna Printzou at 8:44 μ.μ. 3 σχόλια:\nLabels: Cakes, Lavender\nHerb marinated salmon - Σολομός μαριναρισμένος με φρέσκα μυρωδικά\nΟι μέρες που πέρασαν θα τις χαρακτήριζα σχεδόν ηρωικές. Θα σας εξηγήσω γιατί. Τα μωρά είναι σχεδόν 3 μηνών με όλες τις απαιτήσεις που έχουν μεγαλώνοντας. Τα χαιρόμαστε μέρα με την μέρα πιο πολύ καθότι έχουν αρχίσει να επικοινωνούν και να γελάνε πολύ. Ο φίλιππος μεγαλώνει και αυτός και διανύει την πρώτη του εφηβεία η οποία έχει επιβαρυνθεί και από ζήλεια όπως είναι φυσικό. Οπότε μερικές μέρες είναι απλά αδιανόητες , υπάρχουν και άλλες όμως με ηρεμία , χαμόγελα και αγκαλιές και από τους 3 τους που μας δικαιώνουν. Μέσα σε όλα αυτά ήρθε και μια μετακόμιση σε άλλο σπίτι μεγαλύτερο και έτοιμο να αγκαλιάσει πλέον την πολυπληθή οικογένεια μας. Καταλαβαίνετε ότι μια μετακόμιση είναι δύσκολη από μόνη της , πόσο μάλιστα όταν την κάνεις ενδιάμεσα από ταΐσματα, αλλάγματα, κοιμίσματα και παιχνίδια γιατί όλα χρειάζονται.\nΓρήγορα φαγητά και μαγειρέματα επικρατούν αυτές τις μέρες που τρέχουμε να τα προλάβουμε όλα. Ας είναι καλά το μποστάνι μου με τα αρωματικά που και το πιο απλό πιάτο το κάνει τόσο θελκτικό! Π.χ. τον σολομό υπάρχουν χιλιάδες τρόποι να τον μαγειρέψεις και εγώ έχω δοκιμάσει διάφορους κατά καιρούς. Είναι τόσο πλούσιο ψάρι που δεν θέλει και πολλά πολλά. Αυτήν την φορά τον μαρίναρα με διάφορα φρέσκα αρωματικά από τις γλάστρες μου και έφτιαξα μια σαλάτα επίσης με αρωματικά. Απόλαυση!\nΓια τον σωλομό:\nΚλωναράκια φρέσκο κόλιανδρο\nΑλάτι –φρεκσοτριμμένο πιπέρι\nΧυμό από νισό πορτοκάλι\nΑπλά ανακάτεψα το ελαιόλαδο με τον χυμό και περιέλουσα τον σολομό. Κατόπιν αλατωπιπέρωσα και έριξα από πάνω τα μυρωδικά. Τον άφησα στο ψυγείο για 1 ώρα και μετά έψησα στον φούρνο στους 200. Τον συνόδεψα με μια σαλάτα εξίσου με μυρωδικά. Σαν βάση είχε άγρια ρόκα και από πάνω ανακάτεψα φυλλαράκια από διάφορα μυρωδικά. Έκοψα και ντοματάκια και πρόσθεσα αυγουλάκια ορτυκιού . για το ντρέσινγκ χρησιμοποίησα 2 κουταλιές ελαιόλαδο, 2 κουταλιές βαλσάμικο από λευκό κρασί και 1 κουταλιά συκόμελο (το τελευταιο αν δεν εχετε αντικαταστηστε το με μέλι). Πασπάλισα με μαυροκούκι και έτοιμη!\nPosted by Ioanna Printzou at 9:16 μ.μ. 4 σχόλια:\nLabels: Salads, Salmon\nRed plum and rosemary vanilla tart tatin - Τάρτα μ...\nMascarpone beanotto with mushrooms and spinach – Φ...\nTahini, quinoa and chocolate cookies - Μπισκότα με...\nArtichokes with fresh herbs - Καρδιές αγκινάρας με...\nChili baked sweet potatoes - Γλυκοπατάτες στο φούρ...\nHerb marinated salmon - Σολομός μαριναρισμένος με ...


Πόσο χαμηλά βρίσκεται η Ελλάδα;\nΗ πανδημία του COVID-19 επιτάχυνε την ψηφιοποίηση των οικονομιών και των κοινωνιών. Η πρόσβαση στις ψηφιακές τεχνολογίες μας επέτρεψε να συνεχίσουμε να εργαζόμαστε, να μαθαίνουμε και να ζούμε, αλλά η παγκόσμια κρίση υγείας έφερε στο προσκήνιο κενά και ανισότητες για 2,9 δισεκατομμύρια ανθρώπους που δεν χρησιμοποιούν το internet.\nΑν και το μεγαλύτερο μέρος του παγκόσμιου πληθυσμού ζει σε περιοχές που καλύπτονται από ένα ευρυζωνικό δίκτυο, μόνο τα δύο τρίτα είναι online. Το κόστος, όπως αναφέρεται, και όχι η κάλυψη, είναι το βασικό εμπόδιο στη συνδεσιμότητα. Σε χώρες χαμηλού εισοδήματος, όπου ζουν 650 εκατομμύρια άνθρωποι, οι ευρυζωνικές συνδέσεις κινητής τηλεφωνίας είναι 18 φορές πιο ακριβές από ό,τι στις ανεπτυγμένες χώρες – ως ποσοστό του μέσου εισοδήματος. Ακόμη και στα πιο προηγμένα κράτη, η προσιτή χρήση ευρυζωνικών συνδέσεων παραμένει μια πρόκληση.\nΟ COVID-19 έχει φέρει στο προσκήνιο το ζήτημα της ψηφιακής ένταξης και των ψηφιακών δεξιοτήτων. Η πρόσβαση σε προσιτές ψηφιακές υπηρεσίες, όπως όλα δείχνουν, δεν είναι πλέον πολυτέλεια αλλά αναγκαιότητα. Από την ανάγνωση ιστοσελίδων μέχρι την αποστολή άμεσων μηνυμάτων, την χρήση εφαρμογών επεξεργασίας κειμένου και την πρόσβαση σε προσωπικά δεδομένα, όλα αποτελούν βασικές ψηφιακές δεξιότητες που χρειάστηκαν και αναζήτησαν ακόμη περισσότεροι άνθρωποι, κατά τη διάρκεια των lockdown.\nΚαι οι προαναφερθείσες είναι μερικές από τις βασικές ψηφιακές δεξιότητες που η Ευρωπαϊκή Ένωση, μέσω της Eurostat, μετρά, για να εντοπίσει σε τι σημείο βρισκόμαστε. Σύμφωνα με την νεότερη ανάλυση των ευρωπαϊκών Αρχών, και όσον αφορά στα άτομα ηλικίας μεταξύ 16 και 74 ετών που κατοικούν στη Γηραιά ήπειρο, το 2021, περισσότεροι από τους μισούς (ένα ποσοστό που φτάνει στο 54%) είχαν «τουλάχιστον βασικές συνολικές ψηφιακές δεξιότητες».\nΜε 79% η καθεμία, η Ολλανδία και η Φινλανδία έχουν την υψηλότερη βαθμολογία στις βασικές συνολικές ψηφιακές δεξιότητες. Ακολουθεί η Ιρλανδία, με 70%. Η Ρουμανία, η Βουλγαρία και η Πολωνία παρουσιάζουν το χαμηλότερο μερίδιο βασικών συνολικών ψηφιακών δεξιοτήτων, με 28%, 31% και 43% αντίστοιχα. Η Ελλάδα, με ένα ποσοστό που φτάνει στο 52%, βρίσκεται κάτω από τον ευρωπαϊκό μέσο όρο. Η Κύπρος είναι λίγο χαμηλότερα, στο 50%.\nΗ Eurostat αναφέρει ότι οι ψηφιακές δεξιότητες αποτελούν βασικό δείκτη στην πρωτοβουλία της Ευρωπαϊκής Επιτροπής για την Ψηφιακή Δεκαετία. Σε αυτήν περιγράφεται το όραμα της ΕΕ για τον ψηφιακό μετασχηματισμό έως το 2030. Στους στόχους περιλαμβάνεται το ότι τουλάχιστον το 80% των πολιτών της ΕΕ ηλικίας μεταξύ 16 και 74 ετών θα πρέπει να έχουν τουλάχιστον βασικές ψηφιακές δεξιότητες έως το 2030.\nΟι βασικές ψηφιακές δεξιότητες χωρίζονται σε ένα σύνολο κατηγοριών. Για να θεωρείται κάποιος πως τις διαθέτει, πρέπει να γνωρίζει πώς να κάνει τουλάχιστον μία δραστηριότητα που σχετίζεται με κάθε τομέα. Οι δεξιότητες επικοινωνίας και συνεργασίας περιλαμβάνουν την αποστολή και λήψη email και τη χρήση μέσων κοινωνικής δικτύωσης. Οι δεξιότητες δημιουργίας ψηφιακού περιεχομένου περιλαμβάνουν τη χρήση λογισμικού επεξεργασίας κειμένου ή υπολογιστικών φύλλων και την επεξεργασία φωτογραφιών, βίντεο ή αρχείων ήχου.\nΟι δεξιότητες ασφάλειας σχετίζονται με τομείς όπως ο περιορισμός της πρόσβασης στο προφίλ ή το περιεχόμενο σε ιστότοπους κοινωνικών μέσων και η αλλαγή των ρυθμίσεων του προγράμματος περιήγησης στο Διαδίκτυο, ενώ οι δεξιότητες επίλυσης προβλημάτων περιλαμβάνουν πωλήσεις μέσω Διαδικτύου, διαδικτυακές τραπεζικές υπηρεσίες και εγκατάσταση λογισμικού ή εφαρμογών.


Κάνε πάλι πως αδιαφορείς να γελάσουμε | statusvoice.gr\nΞέρεις, οι σχέσεις σήμερα συνοψίζονται ωμά σ’ ένα απλό «ο θάνατός σου η ζωή μου» κι έτσι πορευόμαστε πριν και μετά το τέλος τους, ανερυθρίαστα κι ευθαρσώς. Δε θα σου δείξω πόσο με νοιάζει για να μη νιώσεις την αδυναμία μου. Δε θα μου πεις πόσο σου λείπω επειδή δε σου το είπα πρώτα εγώ. Δε θα σε πάρω τηλέφωνο επειδή δε μου έστειλες εσύ μήνυμα και δε θα κάνεις το πρώτο βήμα επειδή έχεις αμφιβολίες για όσα νιώθω κι ας σε τρώει η βεβαιότητα της δικής σου κάψας. Βαφτίζουμε τους εγωισμούς μας αξιοπρέπεια και κάνουμε το κομμάτι μας δηλαδή σε βάρος της ψυχής μας.\nΆλλωστε έχει πλάκα να σε βλέπω να πασχίζεις να πείσεις τους πάντες πως δε βλέπεις πως περνάω από δίπλα σου, ενώ νιώθεις το άρωμά μου να σου καίει τα ρουθούνια. Να μου γυρνάς την πλάτη, να δείχνεις με κάθε τρόπο πόσο καθόλου δε σου έλειψα και πόσο πιο όμορφα περνάς χωρίς εμένα. Έχει πλάκα να προσπαθείς έτσι άτσαλα να πείσεις τον εαυτό σου πως δε σε ενοχλεί να μου μιλάνε άλλοι, να με κρυφοβλέπεις να γελάω με ξένα αστεία, να μοιράζομαι τη ζωή μου μ’ όλους εκτός από εσένα.\nΈχει πλάκα, επειδή σχεδόν κατάφερες να ξεγελάσεις τους πάντες, εκτός από μένα. Πώς να ξεγελάσεις, άλλωστε, κάποιον που γνωρίζει την κλίση που παίρνει το στόμα σου όταν εκνευρίζεσαι ή τον τρόπο που δαγκώνεις τα χείλη σου όταν προσπαθείς να το παίξεις ψύχραιμος; Kαι πώς να παραστήσεις τον άνετο σε ‘κείνον που ξέρει να ξεχωρίζει με κλειστά μάτια πότε γελάς απ’ την ψυχή σου και πότε από ευγένεια; Άσε, δεν ωφελεί. Οπότε μην πασχίζεις τζάμπα.


Η ανθρωποκεντρική υποστασιοποίηση της ελληνικής γλώσσας | Ακαδημία Κοσμοσυστημικής Γνωσιολογίας\nΑκριβοδίκαια θεσπίστηκε Παγκόσμια Ημέρα Ελληνικής Γλώσσας που εορτάζεται ετησίως στις 9 Φεβρουαρίου, ημέρα θανάτου του Διονυσίου Σολωμού του εθνικού ποιητή της Ελλάδας. Η Ελληνική γλώσσα είναι μία μήτρα νοημάτων και αξιών με επίκεντρο τον άνθρωπο, απαράμιλλη στο περιεχόμενό της και στην εκφορά της. Και εξηγούμαι.\nΣτην αρχαία τραγωδία ο όρος «φιλανθρωπία» ορίζεται ως η αγάπη στον άνθρωπο: φιλῶ τόν ἄνθρωπον, στην αρχαία ελληνική φιλῶ σημαίνει αγαπώ. Στον Προμηθέα Δεσμώτη, ο ποιητής Αισχύλος αποδίδει τον όρο φιλάνθρωπος στον τιτάνα ήρωά του. Είναι η πρώτη φορά στην ιστορία της παγκόσμιας λογοτεχνίας που εισάγεται αυτός ο όρος, δηλαδή αυτή η νοητική σύλληψη. Δεν είναι τυχαίο το γεγονός ότι ο ποιητής εμπνέεται τον όρο αυτό. Τον Αισχύλο περιβάλλει μία κατάσταση αυτοπραγμάτωσης και ελευθερίας στην αθηναϊκή πολιτεία. Είδε τον άνθρωπο να υψώνεται για να υπερασπίσει την ελευθερία του. Ο χρυσούς αιώνας της κλασικής Ελλάδας είναι ο αιώνας που εμπιστεύεται και αγαπάει τον πολίτη. Είναι ο αιώνας της πλήρους πολιτειότητας του Έλληνα, της δημοκρατίας.\nΤο δημοκρατικό γίγνεσθαι γεννιέται μέσα από μία γλώσσα απαράμιλλη και την γεννάει, αυτοθεσμίζεται και αυτοθεσμίζει. Ο Σοφοκλής επινοεί τον όρο «ὑψίπολις» για τον πολίτη που ενάρετος και υπεύθυνος υπηρετεί την ελεύθερη πολιτεία και πραγματώνεται μέσα σε αυτήν, παροτρύνοντας τους συμπολίτες του στην επιδίωξη αυτού του στόχου, ενώ ο «ἄπολις» στερούμενος αιδούς και δικαιοσύνης δεν ανήκει στην πόλη. Ο Αισχύλος περιγράφει τα επιτεύγματα της φιλανθρωπίας, της αγάπης για τον άνθρωπο.\nΤιμώντας την ελληνική γλώσσα, τιμούμε και τους πολιτιστικούς θησαυρούς που δημιούργησε. Η γλώσσα αυτή γεννήθηκε και διαμορφώθηκε ακριβώς στον ίδιο χώρο που γέννησε ένα μοναδικό φαινόμενο για τον πολιτισμό: την ανθρωποκεντρική πολιτεία εν ελευθερία, ενώ περιστοιχιζόταν από δεσποτικές επικράτειες. Ο ελληνικός κόσμος εξελισσόμενος προς την ελευθερία και την δημοκρατία βάθαινε και πλάταινε την σκέψη του για την κατάσταση του ανθρώπου και αυτός ο βαθύς στοχασμός και το αγωνιστικό ήθος αποτυπώνονταν στην γλώσσα του.\nΣτα κείμενα της ελληνικής γλώσσας καταγράφονταν οι υπαρξιακές αγωνίες του ελεύθερου ανθρώπου, η αυτόνομη υπόστασή του και κυρίως οι προκλήσεις που ορθώνονταν μπροστά του. Η ελληνική γλώσσα από τις πολιτικές κοινωνίες του Ομήρου μέχρι την γέννηση της δημοκρατίας δημιουργεί πολιτισμό και διαμορφώνεται από αυτόν, βαθαίνοντας και πλαταίνοντας τις διαστάσεις της εκεί που φτάνει η διερεύνηση της υπόστασης του ελεύθερου αυτοθεσμιζόμενου ανθρώπου, του ανθρώπου της δημοκρατίας. Η Ελληνική Γλώσσα είναι μία απαράμιλλη γλώσσα που εξελισσόμενη δημιουργούσε πνευματικά εργαλεία σε μια αμοιβαία πολιτισμική ανατροφοδότηση με την εξελικτική πορεία του ελληνικού κόσμου, προκειμένου να αποδώσει υψηλές έννοιες για τον αυτόνομο άνθρωπο που προσπαθούσε να ανταπεξέλθει στην υψηλή ευθύνη της αυτοκυβερνούμενης πολιτείας.\nΗ ανθρωποκεντρική υποστασιοποίηση της ελληνικής γλώσσας την καθιστά μοναδική και απαράμιλλη. Η μοναδικότητα της Ελληνικής τεκμηριώνεται και από το γεγονός ότι το σημαίνον (τα φωνήματα της λέξης) και το σημαινόμενο ( το νόημα της λέξης) ταυτίζονται στο μέγιστο βαθμό στην ελληνική γλώσσα. Για παράδειγμα, η λέξη «δημοκρατία» είναι το κράτος του δήμου, δηλαδή η πολιτεία που η πολιτική αρμοδιότητα ασκείται από τους ίδιους τους πολίτες. Η εκφορά της λέξης διαυγάζει και το εννοιολογικό περιεχόμενο του όρου. Αλλά δεν κάνει μόνο αυτό η ελληνική γλώσσα, δηλαδή να είναι ακριβής και περιγραφική στο νοηματικό επίπεδο. Η ελληνική γλώσσα έχει την δύναμη να διαπλάθει το ήθος του ομιλούντα. Για παράδειγμα, η λέξη « φθόνος» προέρχεται από το ρήμα « φθείνω» που σημαίνει εξασθενώ, γίνομαι κάτι λιγότερο, παρακμάζω. Η ίδια η λέξη μάς προειδοποιεί να μην κάνουμε αυτήν την επιλογή. Στα αγγλικά η λέξη «envy» , δεν είναι και περιγραφική των επιπτώσεων αυτής της επιλογής στην προσωπικότητα του ανθρώπου. Κατά τον ίδιο τρόπο, η λέξη «εκδίκηση» βρίσκεται στον αντίποδα των ένδικων μέσων, μας προειδοποιεί ότι κινείται έξω από την περιοχή του δικαίου, άρα μας αποτρέπει. Η αγγλική λέξη «revenge» δεν λειτουργεί αποτρεπτικά στο ηθικό επίπεδο. Τέλος, η ελληνική γλώσσα είναι μία λέξη που κινεί την φαντασία. Ας πάρουμε τη λέξη « άγαλμα» που προέρχεται από το ρήμα «αγάλλω», που σημαίνει ευχαριστιέμαι ψυχικά. Συγκρινόμενη αυτή η λέξη με την αντίστοιχη αγγλική « statue» που προέρχεται από το λατινικό ρήμα « στέκομαι» ( στα λατινικά (sto/statum), αποτείνεται σε μία διαφορετική κατάσταση: η λέξη « άγαλμα» υποδηλώνει την κίνηση της ψυχής από την ευχαρίστηση, ενώ η λέξη «statue» υποδηλώνει την ακινησία.\nΚαταλήγουμε ότι αυτό που συνιστά την μοναδικότητα της ελληνικής γλώσσας είναι ότι αγαπάει τον άνθρωπο, τον παροτρύνει και τον οδηγεί στην ηθική και πνευματική του ανύψωση. Είναι μία γλώσσα απαράμιλλη αποτελώντας αφ εαυτή ένα εργαλείο δημιουργίας πολιτισμού που ορίζει αυθεντικά και σαφώς τις έννοιες, βαθαίνει και διαμορφώνει το ήθος του ανθρώπου, κινητοποιεί την φαντασία του. Οι ελληνικές λέξεις δεν είναι μόνο λέξεις, είναι ταμεῖα σοφίας, ἀρετῆς καἰ κάλλους. Η γλώσσα κάθε λαού είναι τρόπος σκέψης, έκφρασης και αντίληψης του κόσμου. Και η ελληνική γλώσσα εκφράζει και αποτυπώνει τον πολιτισμό του Έλληνα, έναν πολιτισμό που παραμένει μήτρα για τον παρόντα και μέλλοντα άνθρωπο.\nΣυμπερασματικά, η ελληνική γλώσσα ως προς αυτό είναι αποκαλυπτική ως ένας θησαυρός ήθους και νοημάτων που δημιουργεί πολιτισμό. Σήμερα το πολιτιστικό παράδειγμα του ελληνικού κόσμου, όπως αποτυπώνεται στα κείμενα της ελληνικής γλώσσας είναι πιο επίκαιρο και πιο μοντέρνο από ποτέ, ώστε να αφυπνίσει και να νοηματοδοτήσει τον πολιτισμό μας, για να καταστεί ο άνθρωπος αυτοσκοπός και να πάψει να αποτελεί ένα μέσο στο βωμό της κερδοσκοπίας. Η παρακαταθήκη της ελληνικής γλώσσας προτείνει την κοινωνία της αιδούς και της δικαιοσύνης και όχι αυτήν της ύβρεως. Έχει να μας διδάξει σήμερα πολλά.


Καρκίνος του πνεύμονα: Προσοχή αν προσέξετε ΑΥΤΗ την αλλαγή στον βήχα σας!!! | "Ενδείξεις-Αποδείξεις"\nΚαρκίνος του πνεύμονα: Προσοχή αν προσέξετε ΑΥΤΗ την αλλαγή στον βήχα σας!!!\nΟ καρκίνος του πνεύμονα είναι ένας από τους συνηθέστερους και πιο θανατηφόρους καρκίνους στον κόσμο. Τα συμπτώματα δεν εμφανίζονται συν...\nΟ καρκίνος του πνεύμονα είναι ένας από τους συνηθέστερους και πιο θανατηφόρους καρκίνους στον κόσμο. Τα συμπτώματα δεν εμφανίζονται συνήθως στα αρχικά στάδια, αλλά, όταν αναπτύσσονται, μπορούν να τα μπερδέψει κανείς με λιγότερο σοβαρά προβλήματα υγείας. Οι αλλαγές στον χρόνιο βήχα είναι μία από τις μεγαλύτερες ενδείξεις με τις οποίες μπορεί να εκδηλωθεί ο καρκίνος του πνεύμονα.\nΣε πολλές περιπτώσεις, τα συμπτώματα συνήθως εμφανίζονται μόνο όταν ο καρκίνος του πνεύμονα έχει εξελιχθεί σε πολύ προχωρημένο στάδιο, οπότε και δεν είναι πλέον θεραπεύσιμος. Όπως και πολλοί άλλοι καρκίνοι, ο καρκίνος του πνεύμονα μπορεί να ανιχνευθεί στο αρχικό στάδιο (στάδιο 1), οπότε είναι σημαντικό να αναγνωρίσουμε όλα τα συμπτώματα.\nΤα λιγότερο συνηθισμένα συμπτώματα περιλαμβάνουν: Αλλαγές στην εμφάνιση των δακτύλων σας, όπως το να υπάρχει διόγκωση προς τα άκρα τους\nΈνα σύμπτωμα που πολλοί δεν συνδέουν με τον καρκίνο του πνεύμονα είναι το πρήξιμο στο πρόσωπο.\n"Ενδείξεις-Αποδείξεις": Καρκίνος του πνεύμονα: Προσοχή αν προσέξετε ΑΥΤΗ την αλλαγή στον βήχα σας!!!


Βεροιώτης: ΝΟΔΕ Ημαθίας: «Τα ψέματα του φετινού προϋπολογισμού της Κυβέρνησης ΣΥΡΙΖΑ - ΑΝΕΛ»\nΝΟΔΕ Ημαθίας: «Τα ψέματα του φετινού προϋπολογισμού της Κυβέρνησης ΣΥΡΙΖΑ - ΑΝΕΛ»\nΟ πρϋπολογισμός συνιστάεπανάληψη της ίδιας αποτυχημένης συνταγής από μια κυβέρνηση αμετανόητη για τις καταστροφικές επιλογές της. Είναι ένας προϋπολογισμός υπερφορολόγησης και λιτότητας που υπονομεύει τις προοπτικές ανάπτυξης της χώρας και την κοινωνική συνοχή. Είναι δε εξίσου αναξιόπιστος με τον προηγούμενο ο οποίος υπενθυμίζουμε ότι προέβλεπε ανάπτυξη 2,7% αλλά τελικά θα κλείσει στην καλύτερη περίπτωση στο 1,5%.Μια σειρά από ψέματα κρύβονται πίσω από αυτόν τον προϋπολογισμό και πιο συγκεκριμένα:\nΤο ψέμα της οικονομίας που υπεραποδίδει. Καμία υπεραπόδοση δεν υπάρχει. Η ανάπτυξη είναι αναιμική - η μισή σχεδόν από την αναμενόμενη - ενώ έχουμε χαμηλότερη ιδιωτική, δημόσια κατανάλωση και λιγότερες επενδύσεις. Κι αν τα πράγματα πάνε όσο καλά λέει η κυβέρνηση στην οικονομία γιατί άραγε δέχθηκαν να ψηφίσει και νέες αυξήσεις στους έμμεσους φόρους που πλήττουν τους πάντες. Όπως την αύξηση στο Φ.Π.Α., και τις νέες αυξήσεις στον καφέ, τον καπνό, τα τσιγάρα, το αλκοόλ, την κινητή τηλεφωνία, την συνδρομητική τηλεόραση;\nΤο ψέμα ότι η Ελλάδα ετοιμάζεται για «καθαρή έξοδο στις αγορές»\nΗ κυβέρνηση έχει ήδη δεσμεύσει την χώρα με επιπλέον μέτρα ύψους 5,1 δις ευρώ όχι μόνον για το 2018 και το 2019, αλλά μέχρι το 2022. Δεν θα κουραστούμε να το λέμε ότι η κυβέρνηση του ΣΥΡΙΖΑ λέει ψέματα, καθώς έχει ουσιαστικά ήδη υπογράψει και τέταρτο μνημόνιο το οποίο θα εφαρμοστεί μετά τον Αύγουστο και μάλιστα για πρώτη φορά χωρίς να έχει εξασφαλίσει χρηματοδότηση για τα νέα μέτρα που έρχονται.\nΤο ψέμα ότι οι πολιτικές της κυβέρνησης έχουν κοινωνικό πρόσημο\nΑυτό είναι μάλλον το μεγαλύτερο ψέμα της κυβέρνησης που το επανέλαβε και προχθές ο κ. Τσίπρας. Το επονομαζόμενο «κοινωνικό πρόσημο» των πολιτικών του ΣΥΡΙΖΑ. Αυτήν την ώρα 4,2 εκατομμύρια συμπολίτες μας χρωστούν στην εφορία και αδυνατούν πληρώσουν τις δόσεις τους. Με άλλα λόγια οι μισές Ελληνικές οικογένειες αποδεδειγμένα πια δεν μπορούν να ανταποκριθούν στην φοροεπιδρομή του ΣΥΡΙΖΑ και παρ’ όλα αυτά η ανερμάτιστη κυβέρνηση συνεχίζει και το 2018 την ίδια πολιτική. Τι άλλη απόδειξη αποτυχίας υπάρχει; Η μόνη υπεραπόδοση της κυβέρνησης είναι το πλεόνασμα της αποτυχίας της.\nΤο ψέμα ότι υπάρχει αύξηση της απασχόλησης. Το 60% των νέων θέσεων εργασίας που δημιουργούνται είναι μερικής απασχόλησης, τη στιγμή που καταργούνται μόνιμες θέσεις εργασίας. Επιπλέον ένας στους τρεις νέους εργαζομένους πληρώνονται με 360 ευρώ το μήνα. Αυτό είναι το κατόρθωμα για το οποίο επαίρεται σήμερα ο ΣΥΡΙΖΑ, όταν θυμίζουμε ότι εξελέγη με σύνθημα τα 750 ευρώ κατώτατο μισθό.\nΤο ψέμα της πάταξης της φοροδιαφυγής.Υποσχέθηκε η κυβέρνηση ότι θα εξοικονομήσει 3 δις ευρώ σε έξι μήνες από την πάταξη της φοροδιαφυγής και κατάφερε να μαζέψει μόλις 100 εκ. μέσα σε τρία χρόνια.\nΤο νέο ψέμα Τσίπρα στη χθεσινή συζήτηση του Προϋπολογισμού. Ο Τσίπρας υποστήριξε ότι στο πακέτο Γιούνκερ έχουν ήδη συμβασιοποιηθεί έργα ύψους 3,3 δις ευρώ που προορίζονται κυρίως για μικρομεσαίες επιχειρήσεις. Τα επίσημα στοιχεία τον διαψεύδουν περίτρανα. Από το πακέτο Γιούνκερεχεισυμβασιοποιηθεί μόλις 1,6 δις και αυτά αφορούν κυρίως την πώληση των αεροδρομίων στην Frapport και την επένδυση της DeutscheTelekom στις ελληνικές τηλεπικοινωνίες. Παρά δε τη συμφωνία των τραπεζών με το Ευρωπαϊκό Ταμείο Στρατηγικών Επενδύσεων, δεν έχει επιτευχθεί ακόμη η παροχή της απαιτούμενης ρευστότητας στις μικρομεσαίες επενδύσεις.\nΑποτίμηση του Συνεδρίου της Νέας Δημοκρατίας\nΤο συνέδριο της Νέας Δημοκρατίας που πραγματοποιήθηκε το Σαββατοκύριακο 16-17 Δεκεμβρίου στην Αθήνα, ήταν απολύτως πετυχημένο και η Νέα Δημοκρατία βγαίνει ενισχυμένη σε κάθε επίπεδο. Ενωμένη οδεύει μπροστά στη μεγάλη πολιτική και εκλογική μάχη που ακολουθεί. Παρουσιάστηκαν και εγκρίθηκαν οι βασικοί άξονες του σχεδίου του κόμματος για την επόμενη μέρα. Υπό την ηγεσία του Κυριάκου Μητσοτάκη, η Νέα Δημοκρατία τιμά και μαθαίνει από το παρελθόν της και είναι έτοιμη να οδηγήσει τη χώρα στο μέλλον κάνοντας ξανά το καθήκον της, όπως πολλές φορές στη Μεταπολίτευση.Δύο χρόνια μετά την εκλογή του Κυριάκου Μητσοτάκη στην ηγεσία, η Νέα Δημοκρατία είναι η αδιαμφισβήτητη κυρίαρχη πολιτική δύναμη στη χώρα, εκσυγχρονίζει τη λειτουργία της και παράλληλα αλλάζει, εξελίσσεται, ανανεώνεται σε πρόσωπα και ιδέες.\nΣτο Συνέδριο ήταν όλοι εκεί. Όχι τυπικά αλλά ουσιαστικά. Τον τόνο έδωσαν από την πρώτη στιγμή οι παρουσίες των πρώην Προέδρων της Νέας Δημοκρατίας, Βαγγέλη Μεϊμαράκη, Αντώνη Σαμαρά και Κώστα Καραμανλή με τις δηλώσεις των δύο τελευταίων να δίνουν τον τόνο κατά την έναρξη του Συνεδρίου.Όλοι έστειλαν το μήνυμα ότι η παράταξη είναι ενωμένη μπροστά στη μεγάλη μάχη που έχει μπροστά της, όχι τόσο για να κερδίσει τις εκλογές, αλλά κυρίως για να ανταποκριθεί στις ανάγκες της εποχής και να αλλάξει την Ελλάδα.Η Νέα Δημοκρατία προχωρά μπροστά. Χωρίς ομαδοποιήσεις. Με ρόλο για όλους. Με τα όργανα του κόμματος να λειτουργούν και να διαμορφώνουν την πολιτική της. Με ενεργό συμμετοχή των μελών της που, όπως απέδειξε τόσο το Συνέδριο όσο και τα Προσυνέδρια των τελευταίων δύο μηνών, δεν περιορίζονται σε ρόλο χειροκροτητή, αλλά συνδιαμορφώνουν τις αποφάσεις της Νέας Δημοκρατίας.\nΣτο Συνέδριο δόθηκε το βήμα σε πολλά νέα πρόσωπα, καθώς και σε ανθρώπους που δεν έχουν σχέση με το κόμμα μας.Ήταν ένα Συνέδριο με καινοτομίες, με κυριότερη την ενεργό συμμετοχή των μελών του στη λήψη αποφάσεων σχετικά με το πρόγραμμα του κόμματος.Κυρίως όμως, ήταν ένα Συνέδριο εξωστρεφές και ανοιχτό στην κοινωνία. Έδωσε βήμα σε ανθρώπους εκτός των στενών κομματικών ορίων της Νέας Δημοκρατίας. Σε προσωπικότητες που προσθέτουν στην προσπάθεια της Νέας Δημοκρατίας. Φάνηκε στις τολμηρές παρεμβάσεις του Κύπριου Υπουργού Οικονομικών Χάρη Γεωργιάδη, καθώς και του φιλοσόφου Στέλιου Ράμφου, του Κωνσταντίνου Μαρκουλάκη, του Παναγιώτη Λιαργκόβα, κ.α. που άσκησαν ακόμη και κριτική στη Νέα Δημοκρατία, αποδεικνύοντας ότι το κόμμα μας είναι μια παράταξη με αυτοπεποίθηση και ανοιχτούς ορίζοντες, που δεν φοβάται να παραδεχθεί σφάλματα του παρελθόντος και απευθύνεται σε όλη την κοινωνία.\nΗ Νέα Δημοκρατία καλλιεργεί έντιμες και ειλικρινείς σχέσεις με όλα τα κόμματα του δημοκρατικούτόξου.Ο Κυριάκος Μητσοτάκης τίμησε ο ίδιος το Συνέδριο της Δημοκρατικής Συμπαράταξης και έτσι η Φώφη Γεννηματά και Σταύρος Θεοδωράκης ανταποκρίθηκαν και εκείνοι στην πρόσκληση της Νέας Δημοκρατίας να μιλήσουν στο Συνέδριο του κόμματος.\nΟι κινήσεις αυτές αποτελούν ένα σαφές δείγμα πολιτικού πολιτισμού και δείχνουν τη διαφορά συνέπειας και πολιτικού ήθους μεταξύ Νέας Δημοκρατίας και ΣΥΡΙΖΑ. Όσο ο ΣΥΡΙΖΑ ένοιωθε ισχυρός περιφρονούσε τους πάντες – πλην φυσικά των αγαπημένων του ΑΝΕΛ – και πολιτευόταν διχαστικά με συνθήματα του τύπου «ή εμείς ή αυτοί» και «τους τελειώνουμε ή μας τελειώνουν». Τώρα που πέφτει θυμήθηκε τις συνεργασίες ψάχνοντας απελπισμένα σωσίβιο σωτηρίας.Αντιθέτως η Νέα Δημοκρατία οικοδομεί σταθερά έντιμες και ειλικρινείς σχέσεις συνεννόησης με όλα τα δημοκρατικά κόμματα.\nΟι ΣΥΡΙΖΑ και ΑΝΕΛ εξαπάτησαν τους Έλληνες διπλά. Και ως μνημονιακοί και ως αντιμνημονιακοί. Πήραν δύο ευκαιρίες και ζημίωσαν και τις δύο φορές τη χώρα και τους Έλληνες. Δεν τους αξίζει τρίτη ευκαιρία.Η Νέα Δημοκρατία πορεύεται με επιλογές μεγάλου ορίζοντα για τη χώρα. Όπως ο σταθερός προσανατολισμός μας στην Ευρώπη και η συμμετοχή μας στην ευρωπαϊκή οικογένεια. Πορεύεται με τη δύναμη του ορθού λόγου και πυξίδα την αλήθεια.\nΕίναι το μεγάλο φιλελεύθερο αλλά και λαϊκό κόμμα της Ελλάδας. Που απευθύνεται σε όλους τους Έλληνες, φτωχούς και πλούσιους, χωρίς ταξικό πρόσημο.Το σχέδιο της Νέας Δημοκρατίας στηρίζεται σε δύο άξονες:Ο πρώτος άξονας είναι η απελευθέρωση της δημιουργικότητας των Ελλήνων από τα δεσμά του κρατισμού και της ασφυκτικής φορολογίας. Ο δεύτερος άξονας, είναι η αλληλεγγύη. Να μη μένει κανένας πίσω. Με ένα στιβαρό πρόγραμμα κοινωνικής στήριξης σε όσους έχουν ανάγκη. Που θα εγγυάται ένα αξιοπρεπές επίπεδο διαβίωσης στους κοινωνικά αδύναμους και ειδικά σε αυτούς που βρίσκονται στη δυσκολότερη θέση.Το σχέδιο της Νέας Δημοκρατίας χτίζει μια νέα Ελλάδα και ενώνει όλους τους Έλληνες.\nστις 12/21/2017 02:16:00 μ.μ.


25/04 15:10 Black Mamba\n25/04 15:33 Τριαντάφυλλος Κατσαρέλης\nΜετέφερα ένα πραγματικό γεγονός από τις συνεχιζόμενες δημοσκοπήσεις, με μία νέα ερώτηση, η οποία "πολλά λέει"...\nΝα υποθέσω ότι ο <μοναστεριστής>¨\nα) Διαφωνεί με το θεσμό των εκλογών.\nβ) Διαφωνεί με τις δημοσκοπήσεις.\nγ) Εννοούσε το 13.\nΜε τη ευκαιρία να σημειώσω ότι ως "Σαμαράς" νοείται ο Αντώνης και όχι ο φίλτατος Χρήστος (δεν είναι εισέτι επικεφαλής...), βεβαίως δε του εύχομαι καλή επιτυχία.\n25/04 16:00 nhad\n2, ασυζητητί. Το πιο αρμονικό απ' όλα.\nΞέχασες το Μάνος-Τζήμερος χωρίς τη Ντόρα, τι δουλειά έχει αυτή με τους άλλους; Ντόρα με Φιλ. Συμμαχία; Θού κύριε...\n25/04 16:05 Τριαντάφυλλος Κατσαρέλης\nα)εννοείς ότι το 2 ΕΓΩ επέλεξα, ή ΕΣΥ επιλέγεις;\nβ)Οι συνδυασμοί είναι "άπειροι": ανά 3, ανά 2, ανά 1 (= μόνο αυτοδύναμη κυβέρνηση). Ενδεικτικώς κατέγραψα κάποιους.\n25/04 16:41 nhad\nΕγώ επιλέγω το 2. Η λογική μου λέει το εξής. Η χρεωκοπία είναι δεδομένη, είτε μνημονιακοί είτε αντιμνημονιακοί μπουν στην κυβέρνηση. Οι μνημονιακοί (Σαμαράς-Βενιζέλος) είναι εντελώς ανίκανοι και ταυτόχρονα μαυρογιαλούρηδες του χειρίστου είδους, αλλά εκπροσωπούν (έστω και στα λόγια) την ένταξη στην Ευρώπη, και αν μη τι άλλο δεν είναι φασίστες. Η τριάδα Αλέξης-Αλέκα-Καμμένος είναι επίσης ανίκανοι και πολιτικάντηδες και κοροϊδεύουν ακόμη χειρότερα. Και εκτός αυτού εκπροσωπούν την περιφρόνηση προς οτιδήποτε δημοκρατικό. Οπότε προτιμώ η ούτως ή άλλως δεδομένη χρεωκοπία να πέσει επί της κεφαλής της τριάδας.\n25/04 16:44 nhad\nΑλλά επειδή το κουίζ ήταν άλλο: 9;\n25/04 17:14 geokalp\n11? ή 13: μανος - τζημερος - ανταρσυα\n25/04 17:45 cell\nΚρατούμε ένα μικρό "παράθυρο" στον ορισμό της συνεργασίας...με σημείο αναφοράς όχι κόμμα(τα) αλλά τμήμα(τά) του(ς) και την όψιμη πύκνωση δι΄αυτού(-ών), των τάξεων του πιο αποτελσματικού διαχειριστή της εντολής σχηματισμού κυβέρνησης.\nΣαφέστερο δεν γίνεται... ;)\n25/04 18:11 Τριαντάφυλλος Κατσαρέλης\n1. Να διευκρινήσω ότι συνέδεσα την <εδώ> ανάρτηση με το δικτυακό τόπο "των παιδιών" μου στο ΕΜΠ.\n2. Τεκμηριώνεται ότι η "δια ζώσης" γνωριμία και επικοινωνία επιτρέπει την πληρέστερη κατανόηση του "άλλου". Έτσι, παρότι ΠΟΤΕ δεν έχω "κομματικές" συζητήσεις στο ΕΜΠ (αλλά πολυ συχνά "κοινωνικές" και επί της ουσίας των προβλημάτων...), υπήρξαν ΜΟΝΟ ορθές απαντήσεις. Η πρώτη από εκλεκτό (πρώην) Σπουδαστή, τώρα Μεταπτυχιακό στο Πολυτεχνείο της Ζυρίχης.\n3. Στον <εδώ> οίκο αρκετούς μπέρδεψα... Νικητής ο φίλος νχαδ, έστω και με ερωτηματικό...\n4. "Η φανέλα με το νούμερο 9" (αν και ως τερματοφύλακας στα τσικό της Παρί Σεν Ζερμαίν και μετέπειτα σε ελληνική ομάδα φορούσα το νούμερο 1)...\n25/04 20:35 ΦΤΗΝΙΑΡΗΣ\nΚανείς από "αυτούς" δε θα σας δώσει να ... φάτε ! Ενώ ... http://discount.capitalblogs.gr/showArticle.asp?id=37423&pg=10000#comment237710 ...\n26/04 22:42 geokalp\nποιοι κάψαν το περίπτερο στη Περικλέους;\n27/04 12:28 Τριαντάφυλλος Κατσαρέλης\nΆγνωστον! Καταδρομική - αστραπιαία επιχείρηση με αυτοκίνητο στις 4 ώρα (ξημερώματα). Ο σεκιουριτάς από πολύ κοντινό εμπορικό κέντρο δεν τόλμησε να κάνει δέκα βήματα για να δει την πινακίδα.\nΓενικώς περίεργο φαινόμενο για το Χολαργό, όπου οι "κόντρες" (όλων με όλους) είναι σπάνιες. Πάντως στο Χολαργό η ΔηΜαρ έχει κατά παράδοση μεγάλο εκλογικό ποσοστό (αναφέρομαι προφανώς σε παλαιότερα σχήματα ή ακόμα και στο ΣΥΝ) και ίσως αναδειχθεί τοπικά 3η.\n27/04 14:00 Τριαντάφυλλος Κατσαρέλης\nΠροφητικότατος ο τρισμέγιστος πολιτικός αναλυτής και αστρομάντης οικοδεσπότης σας!...\nΤο 2. παίζει και επισήμως:\n28/04 01:09 geokalp\nεάν το σκεφτείς ήταν ακόμα μεγαλύτερο


Κορωνοϊός: 156 νέα κρούσματα και 5 νεκροί το τελευταίο 24ωρο\nΓια τρίτη συνεχή μέρα ο αριθμός των επιβεβαιωμένων κρουσμάτων δεν ξεπερνά τα 200\n156 νέα κρούσματα του νέου κορωνοϊού στη χώρα, εκ των οποίων τα 13 εντοπίστηκαν κατόπιν ελέγχων στις πύλες εισόδου της χώρας, ανακοίνωσε σήμερα ο ΕΟΔΥ. Ο συνολικός αριθμός των κρουσμάτων είναι 11.663 εκ των οποίων το 55,8% άνδρες.\nΑπό τα κρούσματα, 2258 (19,4%) θεωρούνται σχετιζόμενα με ταξίδι από το εξωτερικό και 5065 (43,4%) είναι σχετιζόμενα με ήδη γνωστό κρούσμα.\n42 συμπολίτες μας νοσηλεύονται διασωληνωμένοι. Η διάμεση ηλικία τους είναι 69 ετών. 10 (23,8%) είναι γυναίκες και οι υπόλοιποι άνδρες. To 90,5% των διασωληνωμένων έχει υποκείμενο νόσημα, ή είναι ηλικιωμένοι 70 ετών και άνω, ενώ 160 ασθενείς έχουν εξέλθει από τις ΜΕΘ.\nΤέλος, έχουμε ακόμα 5 καταγεγραμμένους θανάτους και 289 θανάτους συνολικά στη χώρα. 107 (37,0%) είναι γυναίκες και οι υπόλοιποι άνδρες. Η διάμεση ηλικία των θανόντων συμπολιτών μας ήταν τα 78 έτη και το 96,2% είχε κάποιο υποκείμενο νόσημα ή/και ηλικία 70 ετών και άνω.\nΕΟΔΥΘύματα ΚορωνοϊούκορωνοϊόςΚρούσματα ΚορωνοϊούΜΕΘΝέα κρούσματα\nNewsroom 59337 posts\nΧρηματιστήριο Αθηνών: Ανοδικά κινήθηκαν οι συναλλαγές των ξένων επενδυτών\nDeputy CEO-Commercial της CHIPITA o Γιάννης Παπαχρήστου\nΠρο Επό 1 της 1,287


O Deliveras έγινε «Γρεβενιώτης» « Κλειστά Πέμπτη και Παρασκευή τα φαρμακεία όλης της χώρας- Ανοικτά Αθήνα-Πειραιά αλλά χωρίς πίστωση!\nΤο… θαυμαστό ταξίδι του ΑΠΟΕΛ στο φετινό Τσάμπιονς Λιγκ θα συνεχιστεί, τουλάχιστον μέχρι τα προημιτελικά της διοργάνωσης. Το γκολ του Μαντούκα ισοφάρισε το σκορ του πρώτου αγώνα, η αναμέτρηση πήγε στα πέναλτι, εκεί όπου ο Διονύσης Χιώτης είπε «όχι» στις εκτελέσεις των Λακαζέτ και Μπάστος (4-3).\nΟ ΑΠΟΕΛ εμφανίστηκε συνεπής στο ραντεβού του με την ιστορία και όλις στο 9’ δεν άφησε την ευκαιρία να πάει χαμένη για να βάλει… φωτιά στο κατάμεστο «ΓΣΠ».\nΗ αναμέτρηση οδηγήθηκε στα πέναλτι. Εκεί οι παίκτες του Γιοβάνοβιτς ήταν εύστοχοι, ενώ ταυτόχρονα ο Διονύσης Χιώτης είπε δυο μεγαλοπρεπή… όχι στους Λακαζέτ και Μπάστος, στέλνοντας την ομάδα του στους «8» της διοργάνωσης.


Ο Κωνσταντίνος Αργυρός ετοιμάζει νέο και άκρως καλοκαιρινό video clip; - Mad TV\nΟ Κωνσταντίνος Αργυρός ετοιμάζει νέο και άκρως καλοκαιρινό video clip;\nΗ φωτογραφία και το hashtag του διάσημου τραγουδιστή που γέμισαν με ελπίδα κάθε fan!\nΕίναι ένας από τους πιο αγαπητούς Έλληνες καλλιτέχνες και το όνομά του έχει συνδεθεί με την επιτυχία. Ο λόγος για τον μοναδικό Κωνσταντίνο Αργυρό, ο οποίος ίσως να μας επιφυλάσσει μια μεγάλη έκπληξη φέτος το καλοκαίρι!\nΜια φωτογραφία που ανέβασε πριν λίγες μέρες ο διάσημος τραγουδιστής στο Instagram -και συγκεκριμένα το hashtag που χρησιμοποίησε- μας έχει κάνει να πιστεύουμε ότι μπορεί να ετοιμάζει ένα καινούριο και καλοκαιρινό video clip! Στη φωτογραφία βλέπουμε τον τραγουδιστή, σε ένα άκρως καλοκαιρινό και σέξι look, ενώ στη λεζάντα είναι γραμμένη η λέξη «Colours» και το hashtag «#mazisou».\nΤο #mazisou είναι φυσικά ο τίτλος της πρόσφατης επιτυχία του Κωνσταντίνου Αργυρού! Το «Μαζί Σου» -το οποίο ερμήνευσε στο φετινό MadWalk- είναι ένα ξεσηκωτικό τραγούδι που έχει αγαπηθεί πολύ από το κοινό και βρίσκεται για αρκετό διάστημα στις πρώτες θέσεις του Ελληνικού airplay.\nΕίναι αυτό το hashtag και η φωτογραφία tease για ένα καινούριο video clip; Ανυπομονούμε να μάθουμε!\n“Mega Star” με τη Μαντώ Γαστεράτου και τον Αντώνη Δημητριάδη\nΟ Δημήτρης Κανέλλος ήρθε καλεσμένος στην εκπομπή Talk To Mad!\nΤο «Celebrity Game Night» επιστρέφει σε νέα ημέρα και ώρα!\n“My Greece” με τη Δέσποινα Βανδή